Benarkan kanabis bantu rawat gangguan bipolar?

KUALA LUMPUR, 24 Mei – Isu penggunaan kanabis untuk tujuan perubatan pada hakikatnya bukanlah sesuatu yang baharu dan ia kembali hangat diperkatakan apabila berita tangkapan penyanyi nasyid Muhammad Yasin Sulaiman yang juga penghidap penyakit bipolar tular termasuk di media sosial.

Muhammad Yasin yang juga seorang komposer berdepan dua pertuduhan menanam 17 pokok ganja dan mengedar 214 gram dadah, pada 31 Mac 2022.

Gangguan bipolar, sejenis penyakit mental melibatkan perubahan ‘mood’ atau perasaan secara luar biasa boleh membawa kepada kemurungan dan kegembiraan melampau (mania) secara berpanjangan sehingga menjejaskan aktiviti harian penghidapnya.

Di samping itu, tidak kurang juga ada yang memilih kaedah rawatan secara alternatif termasuk menggunakan kanabis atau ganja bagi tujuan sama.

Banyak pihak melontarkan pelbagai pandangan termasuk saranan agar kerajaan mempertimbangkan untuk ‘menghalalkan’ penggunaan bahan itu dalam bidang perubatan dan begitu juga sebaliknya.

Menteri Kesihatan Khairy Jamaluddin pada 17 Nov 2021 berkata, permohonan bagi penggunaan kanabis untuk tujuan perubatan boleh dikemukakan kepada Pihak Berkuasa Kawalan Dadah (PBKD) untuk dinilai dan didaftarkan sekiranya mempunyai bukti saintifik yang mencukupi untuk dipasarkan.

Sementara itu, pada 12 April 2022, Kaukus Medical Cannabis yang dipengerusikan oleh Ahli Parlimen Muar, Syed Saddiq Syed Abdul Rahman mengadakan pertemuan dengan Perdana Menteri Datuk Seri Ismail Sabri Yaakob bagi membincangkan isu dasar berkaitan industri hemp (sejenis tumbuhan spesies ganja),  ganja untuk tujuan perubatan dan ketum untuk kegunaan di Malaysia.

Malaysia, kata beliau, harus memainkan peranan serius dengan mengambil tindakan progresif membenarkan penggunaan kanabis dan hemp terutamanya Cannabidiol (CBD) bagi tujuan perubatan.

Menurut Ahli Dewan Negara yang mewakili Orang Kurang Upaya (OKU) itu lagi, langkah membenarkan penggunaan bahan berkenaan juga akan meningkatkan akses golongan OKU kepada perkhidmatan kesihatan yang berkualiti bagi membolehkan mereka menjalani kehidupan yang sejahtera.

Turut berkongsi pandangan ialah Pakar Psikiatri dan Pakar Psikiatri Penagihan, Dr Firdaus Aziz yang menyatakan, setakat ini masih belum ada data dan kajian terperinci yang boleh mengesahkan kanabis selamat digunakan bagi tujuan perubatan.

“Ada kajian yang cuba melihat penggunaan kandungan atau bahan tertentu yang ada pada kanabis untuk rawatan psikosis tetapi belum ada data dan kajian konklusif mengenai keberkesanan dan keselamatan bahan tersebut. Penggunaan kanabis tanpa meneliti bahan serta potensinya boleh memudaratkan kesihatan seseorang.

“Terdapat komponen kimia utama atau CBD dan Tetrahydrocannabidiol (THC) yang menentukan tahap potensi kanabis. THC dikaitkan kesan psikosis, ‘high’ dan keresahan, manakala CBD memberikan ketenangan,” katanya kepada Bernama baru-baru ini.

Mengulas lanjut, Dr Firdaus yang berkhidmat dengan salah sebuah hospital kerajaan di Sabah berkata, kebanyakan individu yang mengambil kanabis setakat untuk bersuka-sukaan akan fokus kepada kanabis yang mempunyai nilai kandungan THC yang lebih tinggi berbanding CBD.

Beliau turut mengingatkan, penggunaan kanabis secara berpanjangan serta dalam kuantiti yang banyak boleh memberi kesan kepada kesihatan mental individu yang mengambilnya dan berisiko untuk mengalami skizofrenia.

“Dalam bidang psikiatri terdapat ubat-ubatan psikotropik yang berkesan merawat gangguan bipolar antaranya ubat jenis mood stabiliser yang digunakan untuk menstabilkan mood dan mampu mengurangkan tindak balas ekstrem pesakit.

“Namun begitu, perlu ditekankan keberkesanan rawatan turut melibatkan aspek rawatan psikologi seperti kaunseling dan sosial iaitu adanya sokongan keluarga. Selain keberkesanan ubat bergantung kepada kesesuaian individu itu sendiri, keberkesanan rawatan juga memerlukan kerjasama antara pesakit dan doktor yang merawat.

“Justeru, pesakit gangguan bipolar dinasihatkan untuk memahami risiko dan bahaya penggunaan kanabis untuk merawat penyakit itu dan mereka harus bertanggungjawab dengan pilihan kaedah rawatan masing-masing,” katanya.

Sementara itu, Pakar Psikiatri dan Psikiatri Penagihan di Klinik Pakar Alaminda, Dr Mohd Fadzli Mohamad Isa berpendapat, individu yang menggunakan kanabis untuk merawat gangguan bipolar adalah sebagai perawatan diri sendiri kerana memilih cara sendiri bagi merawat penyakit tersebut.

“Besar kemungkinan kandungan yang dimaksudkan (dalam kanabis) adalah sejenis Cannabinoids iaitu CBD dan THC, bagaimanapun ia memerlukan kajian saintifik yang spesifik sebelum dijadikan ubat untuk merawat gangguan bipolar kerana THC mempunyai kesan psikoaktif yang boleh menyebabkan pesakit bertambah teruk,” katanya.

Beliau yang juga ahli jawatankuasa Persatuan Psikiatri Malaysia menambah, penggunaan kanabis dalam jangka masa panjang memberi kesan kepada kesihatan individu seperti pembentukan sindrom kebergantungan atau penagihan, komplikasi fizikal seperti radang paru-paru yang menyebabkan penyakit radang saluran pernafasan dan kanser paru-paru.

“Penggunaan ganja yang berpanjangan turut memberi kesan kepada sistem kognitif atau proses pemikiran seseorang, kesan psikologi dan kesihatan mental seperti kerunsingan melampau, kemurungan, delusi dan halusinasi.

“Kesan sosial yang sering dikaitkan dengan pengambilan ganja pula adalah kemerosotan prestasi dan kualiti kerja, pengabaian tanggungjawab dan konflik dalam perhubungan dengan orang lain,” katanya.

Dr Mohd Fadzli turut berkongsi kajian yang membuktikan penggunaan ubat-ubatan dan psikoterapi yang disokong oleh terapi lain seperti terapi cara kerja yang berterusan dapat mengawal gejala gangguan bipolar yang teruk.

Menurut beliau, kaedah itu membantu pesakit menstruktur kembali kehidupan mereka untuk bekerja dan menjana pendapatan seterusnya menyumbang kepada keluarga dan masyarakat.

“Kesemua rawatan ini dibuktikan melalui kajian saintifik dan dimasukkan ke dalam garis panduan rawatan penyakit gangguan bipolar untuk membimbing pengamal perubatan memberi rawatan yang berkesan kepada pesakit,” katanya, menambah penggunaan dan keberkesanan kanabis dalam rawatan penyakit psikiatri dan mental ketika ini masih terhad menyebabkan ia tidak dapat digunakan secara rasmi untuk tujuan perubatan.

Beliau menambah, setakat ini di Malaysia, penggunaan ganja untuk tujuan perubatan adalah salah di sisi undang-undang dan segala jenis bahan atau ubat-ubatan yang mengandungi sebarang kandungan ganja termaktub di bawah Akta Dadah Berbahaya 1952.

“Saya berpendapat ganja perlu diberikan peluang untuk digunakan dalam bidang perubatan namun kita harus sabar dalam menunggu bukti dan dapatan ilmiah serta kajian saintifik yang kukuh sebelum menggunakannya dalam perawatan perubatan,” katanya.

Beliau turut menasihatkan individu dengan gejala penyakit bipolar agar mendapatkan pandangan pengamal perubatan berkelayakan dan berpengalaman mengenai penggunaan kanabis bagi tujuan perubatan.


TMM2024: Taman Budaya setiap kaum di Melaka akan diwujudkan – KM

AYER KEROH 17 Jun – Kerajaan Negeri akan mewujudkan taman budaya setiap kaum yang terdapat di Negeri Melaka bersempena Tahun Melawat Melaka 2024 (TMM2024).

Ketua Menteri Datuk Seri Ab Rauf Yusoh berkata, taman budaya tersebut bertujuan mempamerkan adat dan budaya setiap kaum yang terdapat di negeri ini.

Katanya, pihaknya akan mengadakan dialog dan perbincangan khusus bagi mewujudkan taman budaya kaum itu dan lokasi akan dipilih mengikut kesesuaian tempat, selain beberapa kriteria lain turut diambil kira.

“Berbaki enam bulan sebelum TMM2024, sempat untuk membina taman budaya setiap kaum yang terdapat di Melaka seperti Kaum Melayu, Cina, India, Portugis dan pelbagai lagi.

Beliau berkata demikian pada sidang media selepas merasmikan Karnival Kebudayaan Tradisional Cina 2023 anjuran Persatuan Penerangan Budaya Tradisional Cina di sebuah restoran di Taman Muzaffar Syah di sini hari ini.

Hadir sama, Exco Pembangunan Usahawan, Koperasi dan Hal Ehwal Pengguna negeri, Allex Seah Shoo Chin; Timbalan Exco Kemajuan Desa, Pertanian dan Keterjaminan Makanan, Low Chee Leong dan Ahli Dewan Undangan Negeri (Adun) Ayer Keroh, Kerk Chee Yee.

Turut hadir, Pengerusi Persatuan Penerangan Budaya Tradisional Cina, Teo Hock Kar dan Pengerusi Karnival Kebudayaan Tradisional Cina 2023, Koh Boon Wah.

Mengulas lanjut, Ab Rauf berkata taman budaya tersebut konsepnya berlainan dengan Taman Mini Malaysia dan lokasinya bukan seperti Jonker Walk di Banda Hilir.

“Taman budaya ini akan mempamerkan kesenian kaum dan akan dijadikan rujukan indeks kebahagiaan rakyat Melaka bukan sahaja dari sudut ekonominya tetapi dari sudut perpaduan juga.


KP Sinar Harian meninggal dunia

KUALA LUMPUR 17 Nov. – Ketua Pengarang Kumpulan Sinar Harian Datuk Baharom Mahusin meninggal dunia di Pusat Perubatan Universiti Malaya (PPUM), pagi ini.

“Allahyarham masuk hospital sejak dua minggu lepas, dia mengalami batu karang tersumbat dalam hempedu. Selepas itu, terdapat jangkitan kuman dalam darah dan sehingga semalam, komplikasi itu menyerang pada jantungnya,” katanya ketika dihubungi hari ini.

Beliau berkata jenazah Baharom, 54, akan dibawa dari PPUM ke Masjid Bilal Bin Rabah di Taman Koperasi Polis untuk solat jenazah sebelum dikebumikan di tanah perkuburan Islam Raudhatul Sakinah di sini.

Hussamuddin menyifatkan Allahyarham sebagai seorang yang rajin, berdedikasi, tegas dan teliti dalam pekerjaannya serta berjaya melakukan transformasi terhadap surat khabar Sinar Harian.

“Allahyarham seorang yang baik dan tidak banyak bercakap, beliau hadir siang malam setiap hari ke tempat kerja. Sejak dua tahun lepas, Allahyarham bertungkus lumus dengan Ketua Pegawai Eksekutif (CEO) Farah Hussamuddin untuk menambah baik dan membuat transformasi bagi pengisian editorial.

“Hari ini, Sinar Harian terpaksa merelakan sebuah pemergian. Semoga Allahyarham Datuk Baharom Mahusin, yang baru menghembuskan nafas terakhir beliau di PPUM damai di sana. Saya bersaksi bahawa arwah seorang yang amat baik. Semoga Allah SWT memberi tempat terbaik buat beliau,” tulisnya.

Dalam pada itu, Presiden Majlis Perundingan Pertubuhan Islam Malaysia (Mapim) Mohd Azmi Abdul Hamid turut merakamkan ucapan takziah kepada keluarga Allahyarham dan warga kerja Sinar Harian.

“Kerjasama Allahyarham dengan Mapim sangat bermakna dan dihargai serta pemergian Allahyarham adalah kehilangan besar buat dunia kewartawanan tanah air,” katanya dalam satu kenyataan.


Tiga jawatan tertinggi UMNO diberi mandat muktamad keputusan PRN Melaka

KUALA LUMPUR 28 Okt – Majlis Kerja Tertinggi (MKT) UMNO memberikan mandat kepada tiga pemegang jawatan tinggi parti itu untuk memuktamadkan sebarang keputusan berkaitan Pilihan Raya Negeri (PRN) Melaka pada 20 Nov depan.

Setiausaha Agung UMNO Datuk Seri Ahmad Maslan berkata hasil mesyuarat MKT itu memuktamadkan hanya Presiden UMNO, Datuk Seri Ahmad Zahid Hamidi, Timbalan Presiden UMNO Datuk Seri Mohamad Hasan dan Perdana Menteri, Datuk Seri Ismail Sabri Yaakob boleh membuat sebarang bentuk keputusan.


Piala Thomas: India punahkan harapan Malaysia di Bangkok

BANGKOK, 12 Mei –  India mencipta sejarah malam ini selepas mengejutkan juara lima kali, Malaysia 3-2 dalam perlawanan suku akhir untuk mara ke peringkat separuh akhir buat julung kali dalam Piala Thomas.

Bagaimanapun, ia bukan satu perjalanan mudah buat India bangkit kembali dan meranapkan harapan Malaysia yang mengalami kemarau kejuaraan selama tiga dekad sejak kali terakhir menjuarainya pada 1992 di Kuala Lumpur.

India bermula dengan langkah kiri , biarpun pemain perseorangan utamanya Lakshya Sen memberikan tentangan sengit kepada perseorang pertama Malaysia, Lee Zii Jia yang menyaksikan mereka terikat pada mata 16-16 sebelum pemain berasal dari Kedah itu menemukan jalan keluar untuk menamatkan set pertama dengan kelebihan dua mata, 23-21.

Zii Jia yang merupakan pemain nombor enam dunia mengawal permainan sepenuhnya sementara Lakshya yang berada pada ranking kesembilan dunia tidak mendapat rentak permainan serta ketepatan pukulan diinginkan yang akhirnya memberikan Malaysia permulaan yang baik dengan kemenangan 21-9.

Bagaimanapun, India berjaya menyamakan kedudukan 1-1 selepas Satwiksairaj Rankireddy-Chirag Shetty mempamerkan aksi mengagumkan yang mengakhiri persembahan menarik Goh Sze Fei-Nur Izzuddin Rumsani pada kejohanan kali ini.

Beregu nombor lapan dunia itu mengambil masa 41 minit untuk mengatasi Sze Fei-Nur Izzuddin yang berada di kedudukan ke-13 dunia, 21-19, 21-15 dan ini merupakan kemenangan keenam mereka ke atas beregu Malaysia selepas tujuh pertemuan.

Kemenangan Satwiksairaj-Chirag sememangnya menaikkan semangat perseorangan kedua India,  Srikanth Kidambi untuk menundukkan bintang negara yang sedang meningkat naik Ng Tze Yong, 21-11 dalam set pertama.

Selepas ketinggalan 9-15 dalam set seterusnya, pemain nombor 46 dunia, Tze Yong mengembalikan harapan Malaysia dengan mendapatkan lima mata untuk merapatkan jurang mata kepada 14-15.

Bagaimanapun, pemain India yang lebih berpengalaman itu kembali mendapat rentak permainannya untuk memenangi set kedua 21-17 untuk memberikan kelebihan satu mata buat pasukannya ke atas Malaysia.

Aaron-Ee Yi terselamat dalam pertarungan mendebarkan dengan Krishna Prasad Garaga-Vishnuvardhan Goud yang tidak memberikan laluan mudah sebelum memenangi set pertama 21-19 dan meneruskan momentum mereka dalam set kedua untuk menewaskan wakil India itu 21-17 dan seterusya menyamakan kedudukan 2-2 bagi Malaysia.

Perlawanan ketiga perseorangan itu dimenangi pemain India Prannoy H.S yang mengatasi Jun Hao 21-13, 21-8 dan mengakhiri kemaraan Malaysia dalam edisi Piala Thomas kali ini.

India akan berhadapan Denmark dalam perlawanan separuh akhir esok selepas wakil Scandinavia itu  menyingkirkan Korea Selatan 3-2 sementara juara bertahan Indonesia yang menewaskan China, 3-0 akan berhadapan Jepun yang mengalahkan Taiwan, 3-2.


Galeri Petronas tamat operasi

KUALA LUMPUR 3 Mei. – Galeri Petronas di Suria KLCC menamatkan operasi sebagai galeri awam bulan ini berikutan penyesuaian semula model operasinya dengan perubahan yang dibawa oleh pandemik COVID-19.

Galeri Petronas menerusi kenyataan hari ini berkata, meskipun ruang awam galeri ditutup, karya seni dari Kolekasi Seni Petronas tetap tersedia untuk dipinjamkan ke program dan inisiatif berkaitan.

Galeri Petronas yang diwujudkan sejak 28 tahun lalu, iaitu pada tahun 1992 memperjuangkan seni melalui sebahagian besar usaha Petronas ke arah memupuk perkembangan masyarakat holistik yang penting bagi kemajuan ekonomi dan sosial Malaysia.

Selama bertahun-tahun, galeri tersebut mempamerkan pameran, penerbitan dan program penting yang sangat besar dalam menyokong misinya untuk mempromosikan dan melestarikan seni kontemporari Malaysia.

Galeri berkenaan memainkan peranan penting dalam mempromosikan dan memberi pendedahan kepada bakat tempatan dan karya mereka serta mengadakan banyak pameran asing untuk menggalakkan pertukaran antara artis tempatan dan asing untuk kepentingan bersama.

Galeri Petronas juga mendapat keistimewaan untuk bekerjasama dengan individu dan institusi yang memiliki aspirasi dan keyakinan yang sama dalam peranan seni dalam membentuk pendapat, memupuk nilai dan mempengaruhi tingkah laku masyarakat.

“Galeri Petronas ingin mengucapkan terima kasih kepada pelanggan, seniman, kurator, rakan dan penyokong yang terus memberikan inspirasi selama 28 tahun dalam merealisasikan peranannya untuk memperkayakan kehidupan dan mempromosikan kepemimpinan pemikiran melalui seni,” menurut galeri berkenaan


Setiausaha Akhbar MB Pahang meninggal dunia

KUANTAN, 11 Jan – Setiausaha Akhbar Menteri Besar Pahang Datuk Abdul Wahab Mohamad Ali meninggal dunia pada 5.42 petang tadi di Hospital Tengku Ampuan Afzan di sini, dipercayai akibat kanser darah.

Berita pemergian Abdul Wahab, 61, disahkan oleh wakil Pejabat Menteri Besar Pahang menerusi kenyataan ringkas di aplikasi WhatsApp kepada media di sini hari ini.

Jenazah akan dimandi serta disembahyangkan di Masjid Indera Mahkota 5 di sini, dan dijangka dikebumi di Tanah Perkuburan Islam Bukit Ubi, malam ini.

Allahyarham yang dilahirkan pada 26 Feb 1961, difahamkan merupakan setiausaha akhbar paling lama pernah berkhidmat iaitu sejak tahun 1995 dan berkerja di bawah tiga Menteri Besar Pahang iaitu Tun Mohd Khalil Yaakob, Datuk Seri Adnan Yaakob dan terkini Datuk Seri Wan Rosdy Wan Ismail.

Beliau memulakan kerjaya sebagai Pegawai Berita di Pertubuhan Berita Nasional Malaysia (Bernama) pada 1 Sept 1984 di ibu pejabat di Jalan Tun Razak, Kuala Lumpur sebelum ditukarkan ke pejabat Biro Pahang sebagai perwarta negeri pada 1 Jan 1989.

Beliau mula dilantik sebagai Setiausaha Akhbar Menteri Besar Pahang secara pinjaman pada 1 Julai 1995 hingga 31 Mei 2006 sebelum bersara pilihan daripada Bernama pada 1 Jun 2006.

Selepas bersara, Abdul Wahab terus berkhidmat dengan Khalil sehingga tampuk kepimpinan negeri diambil alih oleh Adnan pada tahun 1999, sebelum bersama Wan Rosdy sejak 2018.- BERNAMA


Bukit Gapis Gunung Melaka simpan sejarah tersendiri

ASAHAN 22 Feb – Keunikan Bukit Gapis yang terletak antara dua titik sempadan Melaka dan Negeri Sembilan menyimpan pelbagai sejarah sejak zaman sebelum kemerdekaan negara.

Pengerusi Jawatankuasa Pembangunan dan Keselamatan Kampung (JPKK) Kampung Mantai, Abdul Halim Majid berkata nama Bukit Gapis dipercayai diambil sempena pokok Gapis yang banyak di kawasan itu.

Beliau berkata, ketika perkampungan itu mula dibuka, pokok gapis menjadi sumber utama penduduk bagi membangunkan pondok, kandang ternakan dan pelbagai lagi kemudahan.

“Kawasan bentuk muka bumi di kampung ini dikelilingi kehijauan alam dan jauh daripada kawasan pantai membuatkan sumber makanan juga diambil daripada kawasan bukit gapis.

“Jeram dinamakan Jeram Tok Janggut merupakan kawasan utama penduduk untuk menangkap hasil sungai seperti ikan dan udang suatu ketika dahulu,” katanya.

Dalam pada itu, kawasan bukit itu telah diiktiraf sebagai kawasan tertinggi di Melaka pada tahun 2020 selepas ia diangkat oleh Ahli Dewan Undangan Negeri (ADUN) Asahan ketika itu iaitu Allahyarham Datuk Seri Abdul Ghafaar Atan.

Abdul Halim berkata, kawasan itu kini diangkat dan dinamakan Bukit Gapis Gunung Melaka (BGGM) akan dijadikan lokasi peminat sukan ekstrim dan kawasan rekreasi tidak lama lagi.

“Mugkin sudah lama mutiara ini terbenam, kita tak nampak pun potensinya sebelum ini, kebelakangan ini ada kesedaran dan kita sudah rangkakan perancangan.

“InsyAllah mutiara itu akan kita gilap yang betul-betul menarik dan tarik perlancong dari Singapura dan Johor sekali gus menjadikan ia antara kawasan tarikan pelancongan di Melaka,” katanya.


7 cadangan kerajaan tidak merujuk pembentukan kerajaan baharu – Saifuddin

Sebaliknya Saifuddin berkata, ia adalah kerajaan Perikatan Nasional (PN) yang mendapat dukungan daripada sebahagian Ahli Parlimen pembangkang, bagi menyelesaikan isu-isu tertentu.

“Dia (cadangan) tidak merujuk kepada pembentukan sebuah kerajaan baharu, tetapi kerajaan PN yang insya-Allah jika ada sokongan daripada ahli-ahli parlimen yang lain termasuk ahli parlimen pembangkang.

“Maka ia menjadi sebuah kerajaan yang mendapat dukungan daripada sebahagian ahli parlimen pembangkang, juga dalam isu-isu tertentu, isu-isu yang fundamental,” katanya dalam program Soal Rakyat terbitan TV3 hari ini.

Menurut Saifuddin, tindakan kerajaan PN untuk berunding dengan pimpinan parti di luar kerajaan ialah bagi mewujudkan kerjasama bipartisan demi kestabilan negara, serta memastikan kerajaan dapat terus berfungsi ketika pandemik COVID-19, serta menunjukkan politik lebih matang dan inklusif.

Beliau berkata, tujuh cadangan rangka persefahaman rentas parti yang dikemukakan kerajaan itu kepada Ahli Parlimen, terutamanya pembangkang adalah satu mercu tanda politik dalam perkembangan politik Malaysia.

Pada masa sama Saifuddin berkata, jika semua Ahli Parlimen berlapang dada tanpa memikirkan untuk menjatuhkan individu lain, terdapat banyak ruang supaya cadangan tersebut dapat dilaksanakan.

“Soal kerajaan minoriti yang ada persefahaman dengan pembangkang ini bukan perkara baharu, hari ini pun ada lebih kurang 10 atau 12 negara lain di dunia, yang mempunyai persefahaman sedemikian rupa.

“Dalam tujuh perkara persefahaman itu, saya lihat ia sangat baik, sebahagian besarnya itu perkara-perkara yang sudah dibicarakan sejak beberapa tahun lalu, baik oleh parti-parti politik atau masyarakat sivil,” katanya sambil menambah beliau secara peribadi sangat gembira dengan kesemua tujuh cadangan itu.

“Politik di Malaysia terlalu tajam, bezanya terlalu tajam sehingga menghiris, membawa luka yang besar sampai adik-beradik boleh berkelahi, satu kampung berpecah. Jadi sudah sampai seruan untuk politik bipartisan,” katanya.

Semalam, kerajaan mengemukakan tujuh cadangan rangka persefahaman rentas parti yang akan dilaksanakan sekiranya usul undi percaya terhadap Perdana Menteri diluluskan pada persidangan Dewan Rakyat akan datang.

Muhyiddin berkata pihaknya akan menjemput semua pimpinan parti politik dari luar PN untuk berbincang mengenai cadangan itu minggu hadapan, dan beliau sedia mendengar pandangan semua pemimpin politik.


Tiada lagi pelukan dan ciuman ayah

JASIN 6 Jun – “Selepas ini saya pasti akan merindui ciuman dan pelukan ayah. Sudah kebiasaan ayah akan datang dan cium kami adik-beradik,” luah Munirah Ezuddin, 21, anak kepada pasangan suami isteri yang maut dalam kemalangan membabitkan empat kenderaan di Jalan Serkam Pantai, pagi tadi.

Dalam kejadian kira-kira jam 7.45 pagi tadi suami isteri orang kurang upaya (OKU) bisu Ezuddin Mohammad, 50 dan Surayah Muhamat, 48, maut dilokasi kejadian akibat parah di kepala dan badan.

Munirah, 21, yang juga anak kedua daripada enam beradik berkata, dia mengetahui kejadian menimpa ibu-bapanya itu menerusi aplikasi Whatsapp keluarga mereka pada jam 8 pagi.

“Kami agak pelik kerana bukan ibu yang hantar pesanan itu sebaliknya orang awam. Terdahulu telefon saya berdering namun tidak sempat diangkat.

“Sepanjang perjalanan ke lokasi kejadian saya berharap ibu dan ayah cuma terbabit kemalangan biasa atau individu yang menghantar Whatsapp berkenaan tersalah nombor.

“Namun sebaik tiba dilokasi kejadian apa yang kami lihat adalah tubuh ibu dan ayah sudah ditutup menggunakan kain. Mahu atau tidak kami terpaksa terima kenyataan,” katanya yang ditemui di Jabatan Forensik Hospital Jasin.

“Kami tidak pasti tadi ayah dan ibu sebenarnya hendak keluar bersarapan atau berjumpa rakannya bagi berbincang mengenai hasratnya untuk menjadi nelayan.

“Mereka berdua amat teruja untuk tinggal di sana dan rumah itu pun sudah siap 90 peratus malah ibu turut meminta saya menghias rumah itu secantiknya dan ibu juga ada memberitahu sudah membeli beberapa kelengkapan rumah.

“Saya harap pemergian ibu dan ayah mendapat keadilan yang sewajarnya, bukan seorang malah dua nyawa hilang. Tambahan adik-adik saya masih kecil selain kini kehilangan kasih sayang,” katanya.


Ke arah sifar COVID-19, khilaf lalu jangan diulangi

KUALA LUMPUR, 5 Ogos – Memasuki hari ke-54 Perintah Kawalan Pergerakan Pemulihan (PKPP) semalam, berita baik mula menyelubungi Malaysia apabila hanya satu kes positif COVID-19 dicatatkan selepas mengalami peningkatan beberapa minggu lepas.

Pastinya hari ini kita mengharap agar jumlah itu berubah menjadi sifar sekali gus membayangkan kita mempunyai harapan cerah mengakhiri ‘peperangan’ menentang pandemik maut ini andai semua prosedur operasi standard (SOP) terus dipatuhi.

Namun, harus diingat kes seperti Kluster PUI Sivagangga di Kedah yang tercetus akibat kealpaan mematuhi arahan kuarantin di rumah wajar dijadikan iktibar supaya ia tidak berulang.

Dengan jumlah positif sebanyak 21 kes, lima sekolah ditutup dan empat mukim di daerah Kubang Pasu dan Padang Terap dikenakan Perintah Kawalan Pergerakan Diperketatkan (PKPD) secara pentadbiran melibatkan 7,000 penduduk, ternyata kekhilafan ini tidak mustahil berulang jika kita terus memandang remeh SOP yang ditetapkan.

Justeru, seperti biasa Ketua Pengarah Kesihatan Datuk Dr Noor Hisham Abdullah tanpa lelah mengingatkan agar mereka yang mempunyai sejarah kontak rapat dengan kes positif kluster berkenaan supaya tampil ke kemudahan kesihatan berhampiran untuk menjalani saringan.

Begitu juga individu pulang ke tanah air dan menjalani kuarantin di rumah, tetapi masih belum menjalani proses saringan kali kedua supaya tampil sebelum tindakan tegas diambil.

Rakyat Malaysia perlu meneruskan usaha membantu menurunkan kes COVID-19 di negara kita dengan mengamalkan penjarakan fizikal yang selamat, menjaga kebersihan diri terutamanya kebersihan tangan, mengelakkan kawasan yang sempit dan sesak serta mengelakkan bertutur dengan jarak yang dekat.

Pemakaian pelitup muka di tempat awam yang sesak juga adalah antara kunci penting untuk kita mengekang penularan virus yang belum mempunyai vaksin ini.


Penetapan harga siling ayam RM9.40 sekilogram diteruskan

Beliau berkata persetujuan yang dicapai secara sebulat suara oleh Jemaah Menteri dua hari lepas turut menyaksikan harga ayam tidak akan diapungkan di pasaran ekoran kegusaran yang ditimbulkan oleh segelintir pihak.

“Perincian lanjut berhubung keputusan meneruskan penetapan harga siling bagi ayam standard di seluruh negara akan diumumkan secara lebih lanjut dalam pasca mesyuarat Jawatankuasa Pasukan Khas Jihad Menangani Inflasi esok,” katanya dalam ciapan di Twitter rasmi, di sini hari ini.

Pada 30 Julai lepas Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP) Datuk Azman Mohd Yusof dilaporkan berkata mekanisme pelaksanaan harga siling ayam standard RM9.40 sekilogram di semenanjung mungkin tidak akan diteruskan kerajaan selepas 31 Ogos memandangkan bekalannya didapati semakin stabil hari demi hari.

Sebelum ini Menteri Pertanian dan Industri Makanan Datuk Seri Ronald Kiandee dalam satu kenyataan berkata kerajaan akan mengkaji semula penetapan harga siling ayam standard serta kebenaran mengeksport selepas 31 Ogos ini. – BERNAMA


Waspada taktik baharu sindiket penipuan guna nama LHDN

LHDN dalam kenyataan hari ini memberitahu bahawa sindiket itu menyediakan dua kad nama palsu yang menggunakan nama pegawai LHDN bagi membolehkan mereka membuat pesanan pembelian peralatan perabot untuk kegunaan di pejabat LHDN.

“Bagi meyakinkan lagi mangsa, sindiket turut menyediakan Dokumen Pesanan Pembelian (Purchase Order) palsu mengandungi butiran jenis-jenis peralatan perabot yang ingin dipesan serta turut dilengkapi dengan tandatangan palsu pegawai LHDN,” menurut kenyataan itu.

LHDN amat memandang serius terhadap perkara ini dan orang ramai dinasihat supaya berhati-hati dengan setiap panggilan, e-mel mahupun surat atau dokumen yang meragukan dengan mendapatkan pengesahan daripada LHDN terlebih dahulu sebelum melakukan sebarang transaksi dalam talian, menurut kenyataan itu.

Sebarang pertanyaan dan maklum balas mengenai perkara itu boleh dibuat secara dalam talian melalui saluran HASiL Live Chat, borang maklum balas di portal rasmi LHDNM di pautan pantas https://maklumbalaspelanggan.hasil.gov.my/MaklumBalas/ms-my/ dan Hasil Care Line di talian 03-8911 1000 / 603-8911 1100 (Luar Negara). – BERNAMA


Agong, Permaisuri zahir takziah atas pemergian bekas pemain hoki, Freddy Wilfred Vias

KUALA LUMPUR, 9 Jun – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan takziah kepada seluruh keluarga bekas pemain hoki kebangsaan, Freddy Wilfred Vias yang meninggal dunia, dua hari lepas.

Seri Paduka Baginda berdua menzahirkan rasa sedih dengan pemergian mendiang dan berharap agar seluruh keluarga mendiang sabar dan tabah menghadapi dugaan serta suasana sedih dan pilu ini.

“Seri Paduka Baginda berdua amat menghargai khidmat bakti, jasa serta pengorbanan mendiang kepada negara dan menyifatkan pemergian mendiang sebagai satu kehilangan besar kepada sukan hoki negara,” menurut hantaran dalam Facebook Istana Negara di sini, pagi ini.

Semasa hayatnya mendiang merupakan salah seorang pemain utama yang membantu skuad negara untuk membuat penampilan sulung di Sukan Olimpik 1956 Melbourne, Australia.

Mendiang pernah memegang jawatan setiausaha Persatuan Hoki Johor dari tahun 1950 hingga 1953 dan setiausaha Persatuan Hoki Negeri Sembilan dari tahun 1956 hingga 1957.

Mendiang juga pernah dipilih sebagai salah seorang daripada 80 pembawa obor untuk Larian Berganti-ganti Obor Olimpik yang diadakan sempena temasya Olimpik Beijing 2008.- BERNAMA


KKM cadang rentas negeri sempana Aidilfitri ditangguh


Tiga pemimpin tertinggi BN tiba di Istana Negara

KUALA LUMPUR, 23 Nov – Pengerusi Barisan Nasional (BN) Datuk Seri Dr Ahmad Zahid Hamidi tiba di Istana Negara pagi ini, untuk menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Kenderaan berwarna putih dinaiki Ahmad Zahid memasuki Istana Negara melalui pintu dua pada kira-kira 10.45 pagi, sejurus selepas kenderaan Timbalan Pengerusi BN Datuk Seri Mohamad Hassan tiba pada 10.40 pagi.

Turut kelihatan masuk melalui pintu sama ke Istana Negara ialah kenderaan membawa Setiausaha Agung BN Datuk Seri Dr Zambry Abd Kadir.

Semalam, Al-Sultan Abdullah menitahkan semua 30 Ahli Parlimen BN menghadap Seri Paduka di Istana Negara secara individu pada 10.30 pagi ini.

Datuk Pengelola Bijaya Diraja Istana Negara Datuk Seri Ahmad Fadil Shamsuddin berkata ia lanjutan daripada sesi menghadap baginda oleh Pengerusi Pakatan Harapan (PH) Datuk Seri Anwar Ibrahim dan Pengerusi Perikatan Nasional (PN) Tan Sri Muhyiddin Yassin di Istana Negara, petang semalam.

Terdahulu Ketua Setiausaha Negara Tan Sri Mohd Zuki Ali serta Yang Dipertua Dewan Negara Tan Sri Dr Rais Yatim dilihat masuk ke Istana Negara melalui pintu sama.

Turut kelihatan tiba di Istana Negara kira-kira 11.10 pagi adalah konvoi kenderaan wakil parti Gabungan Parti Sarawak (GPS) antaranya Datuk Seri Fadillah Yusof dan Datuk Seri Alexander Nanta Linggi.

Kemelut berhubung pelantikan Perdana Menteri ke-10 berlanjutan memasuki hari keempat selepas tiada gabungan parti yang mendapat majoriti mudah 112 kerusi pada Pilihan Raya Umum ke-15 (PRU15), Sabtu lepas bagi membentuk kerajaan.

Keputusan PRU15 menyaksikan BN memperoleh 30 kerusi, PH (82), PN (73), GPS (23), Gabungan Rakyat Sabah (enam), Warisan (tiga), Bebas (dua) serta Parti Bangsa Malaysia dan Parti Kesejahteraan Demokratik Masyarakat masing-masing satu kerusi.


India: Korban runtuhan glasier di Uttarakhand meningkat kepada 26 orang

NEW DELHI 9 Feb. – Angka korban dalam kejadian glasier Himalaya runtuh di utara India yang mencetuskan banjir besar pada Ahad, kini mencecah 26 orang manakala 171 lagi masih hilang.

Runtuhan sebahagian glasier Nanda Devi, gunung kedua tertinggi di India, terletak di Tapovan, daerah Chamoli, di Uttarakhand itu mencetuskan banjir dan turut merosakkan projek tenaga air Rishiganga, lapor Agensi Anadolu.

Sementara itu pada Ahad Perdana Menteri Narendra Modi mengumumkan kerajaan akan memberikan pampasan kepada waris mangsa yang maut dan mereka yang cedera.


Kerja pembinaan berhampiran dipercayai punca keretakan struktur LRT Bandaraya

KUALA LUMPUR, 22 Feb – Hasil siasatan ke atas kerosakan struktur yang retak berhampiran stesen Transit Aliran Ringan (LRT) Bandaraya mendapati ia diakibatkan oleh pergerakan tanah yang dipercayai daripada kerja-kerja di tapak pembinaan bersebelahan.

Menteri Pengangkutan Anthony Loke berkata kerja-kerja itu telah mula dijalankan tanpa sebarang perundingan dengan Agensi Pengangkutan Awam Darat (APAD) di bawah Peraturan-Peraturan Kereta Api (Zon Perlindungan Kereta Api) 1998 [P.U. (A) 367].

Sehubungan itu, Loke berkata Kementerian Pengangkutan akan melihat kepada kemungkinan untuk mengambil tindakan undang-undang terhadap pemaju terbabit sekiranya didapati masalah itu benar-benar berpunca daripada mereka.

“Semua projek pembinaan yang dibina berdekatan dengan zon perlindungan kereta api perlu mendapat kebenaran daripada pihak APAD. Sudah tentu kita berasa kesal dengan kejadian yang berlaku ini yang disebabkan projek pembinaan dimulakan tanpa kebenaran APAD.

“Ini memberikan kesan kepada penumpang kerana gangguan ini bukannya disebabkan oleh kerosakan sistem kita, tapi adalah kerana kerosakan struktur yang disebabkan oleh projek pembinaan yang dipercayai bersebelahan Stesen Bandaraya,” katanya pada sidang media di bangunan Parlimen di sini, hari ini.

Untuk mengelakkan kejadian sama berulang pada masa hadapan, Loke turut menggesa pihak berkuasa tempatan supaya merujuk terlebih dahulu kepada APAD bagi sebarang pembinaan yang berada dalam zon perlindungan kereta api.

Mengulas lanjut, Loke berkata pihak Prasarana sedang dalam proses melantik kontraktor bagi menjalankan kerja-kerja baik pulih yang akan dimulakan pada awal bulan Mac dan dijangka mengambil masa hingga tujuh bulan untuk disiapkan.

“Tempoh ini merangkumi dua bulan untuk kerja-kerja baik pulih sementara bagi mengukuhkan struktur dan lima bulan untuk kerja-kerja baik pulih secara menyeluruh. Kerja-kerja baik pulih tersebut akan mengambil masa kerana siasatan menunjukkan kerosakan kepada struktur yang terjejas menimbulkan risiko keselamatan yang amat serius,” katanya.

Media sebelum ini melaporkan perkhidmatan LRT laluan Ampang mengalami kelewatan atas faktor keselamatan akibat penjajaran landasan yang bengkok berhampiran Stesen Bandaraya selain kerosakan struktur jejambat di kawasan berkenaan dipercayai disebabkan kerja-kerja pembinaan di kawasan bersebelahan.


Tiga lelaki dipercayai terlibat samun maut dalam nahas – Polis

TUMPAT, 3 Feb – Tiga lelaki dipercayai suspek kes samun, maut termasuk dua daripadanya rentung selepas kenderaan jenis Honda HRV yang dinaiki mereka merempuh tiang batu sebelum terbakar berdekatan Kampung Morak di sini, pada awal pagi tadi.

Ketua Polis Daerah Tumpat, Supt Azmir Damiri berkata dalam kejadian pada 2 pagi itu, seorang daripadanya dipercayai pemandu berusia 33 tahun tercampak keluar, manakala dua lagi yang belum diketahui identitinya ditemukan rentung dalam kenderaan yang terbakar.

“Berdasarkan maklumat, ketiga-tiga lelaki itu dipercayai baru melakukan samun dengan membawa lari sebuah kenderaan pacuan empat roda jenis Ford Ranger di sebuah rumah dekat Kampung Palekbang.

“Siasatan awal mendapati kereta terbabit sebelum ini dinaiki empat lelaki sebelum seorang daripada mereka cuba melarikan pacuan empat roda dari rumah itu,” katanya ketika ditemui di Ibu Pejabat Polis Daerah (IPD) Tumpat, hari ini.

Beliau berkata pemilik Ford Ranger yang menyedari kehadiran empat lelaki terbabit selepas terdengar bunyi enjin dihidupkan cuba menghalang, namun mangsa dilibas senjata tajam sebelum kesemua suspek melarikan diri.

“Pemilik Ford Ranger itu kemudian bertindak mengejar suspek menggunakan sebuah kereta jenis BMW, sebelum kenderaan Honda HRV dinaiki tiga suspek terbabas dan melanggar tiang batu di Kampung Morak menyebabkannya terbakar,” katanya.

Menurut Azmir pemilik Ford Ranger tersebut bagaimanapun terus mengejar seorang lagi lelaki yang membawa kenderaan miliknya sehingga ke Kubang Kerian sebelum kenderaan itu terbabas, namun suspek berjaya melarikan diri.

“Kes akan disiasat mengikut Seksyen 395 dan 397 Kanun Keseksaan dan Seksyen 41(1) Akta Pengangkutan Jalan 1941,” katanya yang memaklumkan polis sedang mengesan lelaki yang melarikan Ford Ranger tersebut.


Anwar rela disiasat, jika didapati terlibat rasuah

“Kalau kata saya terlibat kes rasuah, gunakan wang mengayakan Wan Azizah, Nurul Izzah dan anak-anak. Itu boleh bawa (lapor kepada pihak berkuasa),” katanya ketika berucap pada Kenduri Qurban di Masjid Jamek An-Nur Guar Perahu, Seberang Perai Tengah, dekat sini.

Pada masa yang sama, Anwar juga mengulangi kenyataan bahawa beliau tidak pernah berdendam dengan sesiapa serta mengarahkan Suruhanjaya Pencegahan Rasuah Malaysia (SPRM) untuk menyiasat mana-mana individu yang terpalit dengan kes rasuah ketika ini.

“Saya sendiri melalui liku-liku hidup yang susah. Jadi apabila ada kuasa, takkan saya nak buat kerja sebegitu (politik dendam)…kalau lakukannya maknanya kita serupa sahaja (pimpinan dulu),” kata Anwar.

Perdana Menteri menegaskan tidak akan bertolak ansur dengan mana-mana menteri serta timbalan menteri dalam Kerajaan Perpaduan mahupun bekas menteri sekiranya mereka terlibat dalam kes rasuah.

Menurutnya, dalam perkara itu semua badan penguat kuasa seperti SPRM, Lembaga Hasil Dalam Negeri, Bank Negara dan Polis Diraja Malaysia (PDRM) telah diarahkan menjalankan tanggungjawab dengan tegas dan berani dalam kes rasuah.

Anwar berkata komitmennya untuk membanteras amalan rasuah diterima baik dan tidak pernah dibantah oleh setiap parti dalam Kerajaan Perpaduan, ini termasuk segala perancangan untuk setiap pembangunan di negara ini.

“Dalam kerajaan ada UMNO, Barisan Nasional, DAP, GRS (Gabungan Rakyat Sabah) dan GPS (Gabungan Parti Sarawak) belum pernah saya dapat sekalipun apa-apa bantahan daripada mereka, sama ada untuk pembangunan umat Islam, tata kelola dan banteras rasuah.

“Saya dengar bantahan dari luar sahaja…tidak hadapi masalah sebab kita melakukan perbincangan…Maka berilah peluang kita mentadbir negara ini kerana ia hampir rosak. Siapa jadi menteri dan semua kaya-raya itu, kena tukar,” kata Anwar.

“Macam-macam ugutan saya terima. “Geng kaya-raya berpakat…Penyakau besar bilion ringgit berpakat (ingin menjatuhkan beliau), tetapi saya lawan tetap lawan untuk mempertahankan prinsip ini,” katanya.

Sementara itu ketika ditemui pemberita, Anwar berkata kehadirannya ke Kenduri Qurban di Masjid Jamek An-Nur Guar Perahu sekadar lawatan untuk bermesra bersama penduduk setempat dan bukannya memperoleh keyakinan pengundi dalam Pilihan Raya Negeri (PRN) nanti.

“Tiada perkiraan mengenai matlamat (pilihan raya negeri). Tugas saya hanya untuk kembali ke sini kerana mereka begitu setia dan baik kepada saya selama ini,” katanya.

Terdahulu beliau turut menghadiri Kenduri Qurban anjuran pihak ahli jawatankuasa Masjid Jamek An-Nur Guar Perahu serta menunaikan solat Jumaat di masjid berkenaan. – BERNAMA


COVID: Hishamuddin dibenar keluar hospital petang ini

KUALA LUMPUR, 25 Feb – Menteri Kanan Pertahanan Datuk Seri Hishammuddin Tun Hussein yang menjalani isolasi di Hospital Angkatan Tentera (HAT) Tuanku Mizan bagi rawatan dan pemantauan selepas disahkan positif COVID-19, dibenarkan keluar dari hospital itu petang ini.

Hishammuddin menerusi ciapan di Twitter rasminya hari ini berkata hasil penilaian mendapati gejala yang dialami beliau telah pulih dan pasukan perubatan berpuas hati dengan tahap kesihatannya.

“Setinggi-tinggi penghargaan kepada pasukan perubatan HAT Tuanku Mizan yang telah menjaga dan merawat dengan sebaik mungkin sepanjang saya menjalani isolasi di hospital ini. Saya juga hargai rakan-rakan serta rakyat Malaysia yang prihatin dan mendoakan kesembuhan saya,” katanya.- BERNAMA


1 April permulaan baharu untuk Malaysia

KUALA LUMPUR, 8 Mac – Malaysia akan memasuki Fasa ‘Peralihan ke Endemik’ yang menyaksikan lebih banyak kelonggaran dalam pelbagai sektor bagi membolehkan rakyat kembali ke kehidupan hampir normal selepas lebih dua tahun berperang dengan COVID-19.

Mulai 1 April depan pembukaan lebih banyak sektor ekonomi dan sosial serta pembukaan sempadan negara akan dilaksanakan dengan selamat setelah mengambil kira pelbagai faktor, melakukan penilaian risiko, mendapatkan pandangan Kementerian Kesihatan serta meneliti syor daripada Menteri Kuartet.

Perdana Menteri Datuk Seri Ismail Sabri Yaakob ketika mengumumkan berita gembira itu berkata ia merupakan strategi keluar dan fasa sementara sebelum negara beralih ke Fasa Endemik yang tertakluk kepada pengumuman Pertubuhan Kesihatan Dunia (WHO).

Langkah penting ini akan merancakkan kembali ekonomi negara khususnya sektor pelancongan yang terjejas selepas pintu sempadan negara ditutup sejak 18 Mac 2020 dalam usaha kerajaan mengekang penularan COVID-19 dalam negara.

Dengan pembukaan semula sempadan negara ini, bukan sahaja rakyat Malaysia kini boleh keluar masuk negara seperti biasa sebaliknya pengembara luar juga boleh melakukan perkara sama tanpa perlu lagi memohon MyTravelPass yang akan dimansuhkan.

Fasa peralihan ini dicapai hasil kejayaan program vaksinasi khususnya Program Imunisasi COVID-19 Kebangsaan (PICK) dan setakat semalam, 98.7 peratus populasi dewasa di dalam negara telah menerima vaksinasi lengkap manakala 64 peratus pula telah diberikan dos penggalak.

Program vaksinasi itu antara yang terbaik di dunia, turut menyumbang kepada kadar pesakit COVID-19 yang rendah dalam Kategori Tiga hingga Lima iaitu sekitar 0.7 peratus daripada kes baharu harian serta menyaksikan jumlah pesakit di Unit Rawatan Rapi (ICU) terus terkawal.

Namun, kerajaan tetap mengambil langkah berjaga-jaga dengan mengekalkan norma baharu seperti pemakaian pelitup muka, penjarakan sosial, pendaftaran melalui mySejahtera dan mewajibkan MYSJTrace untuk tempat tertutup.

Selain itu, pengembara lengkap vaksinasi tetap perlu melakukan ujian pengesanan COVID-19 PCR dua hari sebelum berlepas serta ujian RTK-Ag (profesional) dalam tempoh 24 jam selepas ketibaan, mengambil kira situasi penularan COVID-19 terutama gelombang Omicron yang masih melanda dunia.

“Diharapkan rakyat yang ingin memanfaatkan pembukaan sempadan negara dapat melaksanakannya mengikut garis panduan yang ditetapkan demi keselamatan diri, orang sekeliling serta negara secara keseluruhannya,” kata Perdana Menteri ketika mengumumkan mengenai peralihan itu, di Bangunan Parlimen, di sini hari ini.

Pengerusi Majlis Pemulihan Negara Tan Sri Muhyiddin Yassin dalam kenyataan hari ini menyambut baik pengumuman itu yang disifatkan satu langkah positif terutamanya bagi sektor-sektor yang terjejas teruk akibat pandemik COVID-19 seperti industri pelancongan dan perdagangan.

“Insya-Allah dengan pembukaan semula sempadan negara ini, Malaysia akan terus berada pada landasan yang tepat untuk pemulihan ekonomi negara yang diunjurkan untuk berkembang antara 5.5 hingga 6.5 peratus untuk tahun 2022,” katanya.

Persatuan Pengangkutan Udara Antarabangsa (IATA) berkata keputusan yang ditunggu-tunggu itu dialu-alukan industri penerbangan kerana ia memberikan hubungan dan pautan untuk memudah cara perniagaan, perdagangan dan pergerakan insan.

“Ini akan membolehkan Malaysia mendapat manfaat sosial dan ekonomi daripada sektor penerbangan berdasarkan sumbangannya kepada pekerjaan dan Keluaran Dalam Negara Kasar (KDNK), kata Naib Presiden Serantau IATA untuk Asia Pasifik, Philip Goh dalam satu kenyataan hari ini.

Sementara itu, pengumuman kurang sebulan sebelum menyambut Ramadan itu memenuhi impian umat Islam untuk menunaikan ibadah termasuk solat Tarawih tanpa penjarakan fizikal di masjid dan surau serta solat Aidilfitri.

Langkah kerajaan itu sekali gus menghilangkan kerisauan orang ramai yang berhasrat pulang ke kampung halaman untuk meraikan Hari Raya Aidilfitri bersama sanak saudara setelah dua tahun tidak dapat berbuat demikian berikutan Perintah Kawalan Pergerakan (PKP) disebabkan pandemik COVID-19.

Ahli Dewan Negara merangkap Ahli Majlis Muslim Council of Elders, Datuk  Dr Zulkifli Mohamad Al-Bakri menyokong perkembangan itu serta menyarankan Pihak Berkuasa Agama Negeri untuk mengekalkan SOP asas seperti pemakaian pelitup muka sebagai langkah pencegahan.

Pemerhatian Bernama di media sosial juga mendapati rata-rata netizen gembira dengan berita itu dan menyifatkannya sebagai langkah terbaik diambil kerajaan, hasil kerja keras semua pihak di negara ini khususnya golongan barisan hadapan yang bertungkus lumus menentang COVID-19.


MH370: Tujuh tahun tanpa jawapan

IPOH 7 Mac – Acapkali apabila tiba 8 Mac, ada sekelumit perasaan ingin tahu tercetus dalam kalangan waris penumpang dan anak kapal penerbangan Malaysia Airlines MH370, apa sebenarnya yang terjadi kepada pesawat itu tujuh tahun lepas, mengiringi doa dan harapan agar keajaiban akan muncul satu hari nanti.

Ada juga yang sudah tidak mahu mengingatinya dan hanya berserah kepada Tuhan serta pihak berkuasa dalam merungkai misteri paling pelik dalam sejarah penerbangan dunia itu.

Maira Elizabeth Nari, anak perempuan ketua pramugara pesawat itu, Andrew Nari berkata tiada apa yang boleh dilakukan dan kehidupan perlu diteruskan walaupun tahun demi tahun sejak kehilangan pesawat itu silih berganti, tanpa sebarang jawapan bagi merungkai misteri kehilangannya.

“Sudah bertahun berlalu, cepat sungguh tujuh tahun. Perasaanya sama seperti keadaan tujuh tahun lepas semasa saya berumur 17 tahun, tapi tiada apa yang boleh kita lakukan, hanya teruskan sahaja kehidupan, kami baik-baik sahaja, setiap tahun sama,” katanya kepada Bernama.

Sementara itu, adik ipar kepada Ketua Pramugari MH370, Goh Sock Lay yang enggan dikenali, sewaktu ditemui dirumahnya di Kampung Tawas disini baru-baru ini berkata peristiwa yang berlaku itu tidak mahu diingati mereka lagi.

“Kami sudah tidak mahu ingat lagi peristiwa (tragedi MH370), hal sudah lama kami sekeluarga sudah lupa. Apa mahu cerita lagi, ini sedih punya hal tak nak ingat lagi,” katanya.

Beliau berkata suami Goh Sock Lay kini bekerja di sebuah kilang sarung tangan di Seremban dan sudah agak lama tidak pulang ke kampung halaman, hanya berhubung dengan mereka sekeluarga menerusi panggilan telefon untuk bertanya khabar.

Lelaki berkenaan berkata mereka sekeluarga menyerahkan sepenuhnya kes itu kepada kerajaan Malaysia dan mereka tidak mempunyai hak untuk mencampuri misi pencarian penerbangan MH370.

Sementara itu, wakil keluarga kepada salah seorang penumpang MH370, Tan Ah Meng di Kampung Kanthan, Chemor di sini turut mengakui sudah melupakan peristiwa itu.

“Kami sekeluarga sudah lupa kejadian itu, tidak ada apa mahu cakap,” katanya menambah, kedua ibu bapa Tan Ah Meng sudah meninggal dunia beberapa tahun lepas.

Sementara itu, seorang pakar penerbangan Prof Dr Mohd Harridon Mohamed Suffian berkata tiada petunjuk baru mengenai kehilangan pesawat itu timbul setakat ini, dan keadaan ini kemungkinan menggusarkan ramai pihak.

Namun juruterbang ujian Universiti Kuala Lumpur (UniKL) itu berkata ada beberapa kes rujukan, yang menyaksikan bangkai kapal terbang dijumpai selepas hilang beberapa tahun dan tidak salahnya jika ada pihak yang ingin meneruskan usaha mencari pesawat Boeing 777 itu.

“Contohnya ialah bangkai kapal terbang Piper dijumpai di Michigan Amerika Syarikat selepas 21 tahun manakala bangkai kapal terbang Learjat yang dijumpai di New Hampshire Amerika Syarikat selepas 3 tahun.

“Di dalam kes kes itu, usaha pencarian dilakukan secara besar-besaran dan terperinci, namun kesan kemalangan udara itu tidak dijumpai sehingga selepas beberapa tahun kemudian. Ini menunjukkan harapan masih jikalau ada pihak masih berhasrat untuk meneruskan usaha pencarian,” katanya.

Esok genap tujuh tahun pesawat Malaysia Airlines, penerbangan MH370 hilang daripada imbasan radar semasa dalam perjalanan dari Kuala Lumpur ke Beijing, China dan keluarga 239 penumpang dan anak kapal pesawat itu masih menanti pengakhiran episod tragis terbabit.

Kementerian Pengangkutan sebelum ini dilaporkan masih belum memutuskan sama ada akan melancarkan semula pencarian MH370 atau tidak, kerana setakat ini tiada sebarang bukti baharu mengenainya ditemui untuk mengerakkan semula pencarian.


COVID-19: 383 tabika dan taska KEMAS ditutup

KUALA LUMPUR 5 Okt. – Sejumlah 383 taman bimbingan kanak-kanak (tabika) dan taman asuhan kanak-kanak (taska) Jabatan Kemajuan Masyarakat (Kemas) telah ditutup setakat ini, kata Ketua Pengarahnya Datuk Mohamad Yasid Bidin.

Beliau berkata penutupan itu melibatkan tabika dan taska di tiga negeri iaitu Kedah, Sabah serta Terengganu yang telah bertukar status menjadi Zon Merah akibat penularan pandemik COVID-19.

“Di Kedah, sejumlah 276 tabika ditutup, di Sabah sebanyak 96 tabika, di Terengganu pula dua tabika manakala sembilan lagi yang ditutup adalah Taska di Sabah,” katanya ketika diminta mengulas penutupan itu susulan peningkatan kes COVID-19 selepas merasmikan Hari Potensi Kemas Wilayah Persekutuan di Dewan Kuartza, Pusat Kegiatan Masyarakat Kemas Kg Sri Batu di sini hari ini.

Ketika berucap pada majlis itu, Mohamad Yasid berkata sambutan Hari Potensi Kemas tahun ini adalah berbeza kerana dilaksanakan secara dalam talian dan disertai 316 tabika di seluruh Malaysia.

“Program Hari Potensi Kemas merupakan acara tahunan dan dijadikan sebagai aktiviti kokurikulum tabika dengan tujuan mencungkil bakat, memupuk nilai-nilai murni, membentuk keyakinan diri, memberikan kecergasan mental dan ketangkasan fizikal, mengembangkan minat, kreativiti dan estetika kanak-kanak prasekolah selaras dengan Kurikulum Standard Prasekolah Kebangsaan Kementerian Pendidikan Malaysia,” katanya.


10,000 Skuad Keluarga Malaysia bantu rakyat terkesan COVID-19

KUALA LUMPUR 8 Okt – Seramai 10,000 anggota Skuad Keluarga Malaysia akan digerakkan ke segenap pelosok negara bermula hari ini bagi membantu rakyat yang terkesan ekoran pandemik COVID-19.

Perdana Menteri Datuk Seri Ismail Sabri Yaakob berkata, skuad itu bakal menyelaraskan semua mekanisme penyampaian bantuan untuk rakyat yang memerlukan di seluruh negara di bawah satu jentera.

“Bagi pelancaran hari ini sahaja, seramai 10,000 anggota Skuad Keluarga Malaysia telah bersedia untuk digerakkan ke segenap pelusuk negara bagi membantu rakyat yang terkesan ekoran pandemik.

Beliau berkata demikian ketika melancarkan skuad berkenaan serentak PraPelancaran Keluarga Malaysia yang disiarkan di Auditorium Perdana, Wisma Radio Angkasapuri, di sini hari ini.

“Bagi memastikan kejayaan idea Keluarga Malaysia ini, setiap kementerian dan agensi kini sedang giat mengenalpasti produk yang bersesuaian untuk diangkat menjadi sebahagian usaha membantu rakyat.


HARI KEBANGSAAN: Agong berkenan kurnia pembebasan awal kepada 13 banduan

KUALA LUMPUR, 31 Ogos – Yang di-Pertuan Agong Al-Sultan Abdulllah Ri’ayatuddin Al-Mustafa Billah Shah berkenan mengurniakan pembebasan awal kepada 13 banduan di beberapa penjara di Malaysia bersempena sambutan Hari Kebangsaan ke-63 hari ini.

Datuk Pengelola Bijaya Diraja Istana Negara Datuk Ahmad Fadil Shamsuddin berkata banduan-banduan tersebut telah didapati bersalah dan dijatuhkan hukuman penjara sepanjang hayat pada 28 Dis 2001 oleh Mahkamah Tinggi Kuala Lumpur, atas pertuduhan menurut Seksyen 121 Kanun Keseksaan kerana berperang atau cuba berperang atau menyubahati berperang melawan Yang di-Pertuan Agong atau Raja atau Yang Dipertua Negeri.

“Perkenan Al-Sultan Abdullah ini dibuat menurut Perkara 42 Perlembagaan Persekutuan dan susulan daripada nasihat Lembaga Pengampunan Wilayah Persekutuan Kuala Lumpur, Labuan dan Putrajaya.

“Kesemua 13 banduan yang dihukum menjalani hukuman penjara sepanjang hayat sejak  2001 ini telah membuat rayuan pengampunan terhadap hukuman tersebut,” katanya dalam  kenyataan hari ini.

Ahmad Fadil berkata Al-Sultan Abdullah, atas nasihat Lembaga Pengampunan Wilayah Persekutuan Kuala Lumpur, Labuan dan Putrajaya dalam mesyuarat ke-55 yang bersidang pada 4 Sept tahun lepas, telah bertitah perkenan untuk 13 banduan tersebut dibebaskan pada suatu tarikh yang akan dimaklumkan.

Susulan daripada mesyuarat itu, Al-Sultan Abdullah atas nasihat Lembaga Pengampunan Wilayah Persekutuan Kuala Lumpur, Labuan dan Putrajaya dalam mesyuarat ke-56 yang bersidang pada 24 Julai 2020, telah berkenan mengurniakan pembebasan awal kepada 13 banduan tersebut, berkuat kuasa pada Ogos 2020.

Ahmad Fadil berkata perkenan pembebasan awal itu bertujuan memberi peluang kepada mereka yang menunjukkan kelakuan baik untuk kembali ke pangkuan masyarakat serta kehidupan normal dan menjadi insan yang lebih baik

“Al-Sultan Abdullah menzahirkan harapan agar kesemua 13 banduan mengenang kembali kesilapan, terus memohon keampunan dan menilai sejauh mana hubungan mereka dengan Tuhan dan keluarga serta masyarakat,” katanya.

Seri Paduka turut menzahirkan harapan agar mereka menjalani kehidupan yang baharu bersama keluarga tersayang dan masyarakat secara berfaedah dan masing-masing memainkan peranan sebagai rakyat yang berbakti kepada agama, bangsa dan negara, katanya.- BERNAMA


[DIKEMASKINI] K-KOMM cadang aktiviti perlombongan Kripto, NFT dibenarkan di sisi undang-undang

Timbalan Menteri Komunikasi dan Multimedia, Datuk Zahidi Zainul Abidin berkata pihaknya akan meneliti cara untuk meningkatkan penglibatan golongan muda dalam aset digital.

“Semua ini di bawah Bank Negara Malaysia dan Suruhanjaya Sekuriti Malaysia. Bagaimanapun, kita di pihak kementerian ingin daftarkan, sebab ini adalah perniagaan dan program kewangan masa depan, terutama buat anak muda sekarang.

“Kita harap kerajaan dapat dan cuba ‘legalise’ (membenarkan di sisi undang-undang) perkara ini supaya penyertaan anak muda dalam mata wang kripto dapat kita kembangkan dan bantu mereka dari segi penggunaan tenaga dan sebagainya,” katanya.

Beliau berkata demikian semasa menjawab soalan Syed Ibrahim Syed Noh (Ledang-PH) mengenai pendirian kerajaan dan K-KOMM berkaitan perdagangan dalam platform NFT yang semakin menjadi perhatian di Malaysia, terutama bagi kalangan anak muda. – BERNAMA


Salmonella: Mentega kacang jenama JIF diminta tarik balik produk di pasaran

KUALA LUMPUR, 30 Mei – Kementerian Kesihatan (KKM) telah meminta syarikat yang mengimport produk mentega kacang berjenama ‘Jif’, untuk menarik balik produk itu daripada pasaran.

Ketua Pengarah Kesihatan Tan Sri Dr Noor Hisham Abdullah berkata ia berdasarkan semakan yang dilakukan KKM ke atas data Sistem Maklumat Keselamatan Makanan Malaysia (FoSIM), yang mendapati produk berkenaan telah diimport ke negara ini.

Beliau berkata KKM mengambil maklum berhubung isu penarikan balik produk itu dari pasaran Amerika Syarikat, kerana dikhuatiri tercemar dengan bakteria Salmonella melalui notifikasi yang diterima dari ‘International Food Safety Authorities Networks’ (INFOSAN).

“Notifikasi tersebut menyatakan Pihak Berkuasa Dadah dan Makanan, Amerika Syarikat (USFDA) telah mengarahkan produk mentega kacang berjenama Jif, dengan nombor kumpulan di antara 1274425 hingga 2140425 iaitu hanya melibatkan tiga digit terakhir 425 ditarik balik, kerana telah tercemar dengan bakteria Salmonella.

“Produk mentega kacang tersebut telah diedarkan ke beberapa negara seperti Kanada, Thailand, Honduras, Sepanyol, Jepun, Korea, Taiwan, Singapura dan termasuk Malaysia,” katanya dalam kenyataan di sini hari ini.

Beliau berkata selain itu, KKM melalui Bahagian Keselamatan dan Kualiti Makanan akan terus memantau di semua pintu masuk negara, bagi memastikan tiada produk terlibat memasuki negara.

“Penjual hendaklah menghentikan penjualan produk terlibat dengan nombor batch di antara 1274425 hingga 2140425 dengan tiga digit terakhir 425 dengan serta-merta, manakala pengguna yang telah membeli produk tersebut dengan nombor batch terlibat diminta untuk tidak memakan produk tersebut,” katanya.

Salmonella merupakan sejenis bakteria yang boleh menyebabkan keracunan makanan sekiranya terdapat dalam makanan seperti daging, ayam, telur, buah-buahan, sayur-sayuran dan makanan yang telah diproses, jika aspek kebersihan diabaikan atau makanan tidak diproses dengan sempurna.

Sebarang maklumat atau kemusykilan, pengguna boleh menghubungi Pejabat Kesihatan Daerah yang terdekat atau menyalurkannya melalui laman web http://moh.spab.gov.my atau laman facebook Bahagian Keselamatan dan Kualiti Makanan (BKKM) www.facebook.com/bkkmhq. – BERNAMA


Utusan Melayu: The Radical Malay Newspaper

On 21 July 1961, Utusan Melayu’s editors, journalists, administrative, printing and other staff totalling some 115 people launched a strike in Kuala Lumpur protesting political intervention on the newspaper. Thirty others in Singapura also joined. The strike lasted for 93 days. They picketed for 24 hours a day opposite the Utusan Melayu office at Jalan Lima off Jalan Chan Sow Lin. Many lost their jobs, friends and comrades.

The newspaper Utusan Melayu had radical aims from the day Utusan Melayu Press Limited was established on 15 June 1938. In the early days of Malay journalism, the manner in which Utusan Melayu appeared was unlike other newspapers.  Utusan Melayu has been narrated as the first Malay-owned, funded and managed newspaper in Malaysian journalism history.  Although the first Bahasa Melayu newspaper in Malaysia appeared in 1876,  Jawi Peranakkan, and many others were financed and led by the Jawi Peranakkan and the Hadhrami/Arab Peranakkan  community mainly based in Singapura and Pulau Pinang.

In Malay journalism and newspaper history, the initial gathering of about 20 people at the house of Daud Mohamed Shah in Siglap, Singapura, was a little-known watershed event.  The purpose of that meeting was to operate a daily newspaper through the offering of shares. Some $12,500 were raised by a total of 542 shareholders.  With the funds, a number of used printing presses were purchased from England, and placed at No. 64, Queen Street. The person assigned the task was Yusof Ishak.

In April 1939,  Ishak Muhammad (Pak Sako) and Zainal Abidin Alias (Zabha) left the Arab-owned Warta Malaya to join Utusan Melayu. Warta Malaya’s editor Abdul Rahim Kajai was to follow suit. One month later, the maiden issue of the newspaper appeared on the streets,  with the slogan “Malay National Daily Newspaper.”  It was sold for 10 cents.

The Utusan Melayu strike was an event resisting the intervention of political ideology in the organization.  It was to prevent the taking over of the company and the newspaper by UMNO. The decision to organize the strike was when UMNO president, Tunku Abdul Rahman sent a member of its Supreme Council, Ibrahim Fikri to be the newspaper’s Managing Director cum Managing Editor. Ibrahim immediately transferred Utusan Melayu’s Editor Said Zahari to Singapura. He then decreed Utusan Melayu to support policies of the government.

Said protested in the name of maintaining independence and editorial integrity. He and his colleagues feared that Utusan Melayu would be the voice of UMNO.  They refused to negotiate with Ibrahim. Instead they had asked to meet with the Chairman of the newspaper’s board of directors, Senator Hashim Awang, whom they thought would be sympathetic to their cause – that of an independent press. Their demands to meet the chairman was ignored.

The strike drew public attention. Names like Said Zahari, Usman Awang, Salleh Yusoff, Tajuddin Kahar, Zailani Sulaiman and Rosedin Yaacob were quite will known to the Malay-reading public at the time.

In his 2013 book, Di Depan Api, Di Belakang Duri: Kisah Sejarah Utusan Melayu, Zainuddin Maidin, Editor-in-Chief, popularly known as Zam, recalls that Said Zahari and his editors took the opportunity to steer the newspaper away from UMNO by taking a more open and aggressive stance toward Parti Rakyat, the Socialist Front, and supportive of Indonesia. And an uncompromising anti-UMNO position. Said had changed the weekly Mingguan Utusan Kanak-Kanak to the Mingguan Utusan Pemuda to promote the writings of the socialist and communist groups in Singapura.

Much earlier on, Tunku Abdul Rahman, even from before he became UMNO president, had already seen the potential of Utusan Melayu, and its importance to the Malays.  The Tunku was also a regular contributor to the newspaper, using its pages to transmit his views and values. At the same time, UMNO strongman Hashim Awang, was the biggest shareholder of the newspaper. He had appointed UMNO members to the newspaper’s board. However, Yusof’s position as Managing Director was retained.

According to Zam, the Tunku, who wanted to ensure that Utusan was cleansed of subversive elements, had one day invited Yusof, together with the newspaper’s legal adviser Lee Kuan Yew for dinner. The event at the Tunku’s residence was also attended by Aziz Ishak (Yusof’s younger brother), who was then the Minister of Agriculture.  It was a meeting to discuss the cooperation between Utusan Melayu and the government.

The meeting also raised the position of A Samad Ismail.  Tunku later signalled Yusof to remove Samad as the newspaper’s Deputy Editor. The Tunku had smelled that Samad was “pro-communist or communist.” He informed this earlier to Lee Kuan Yew. In the course of preparing his book, Di Depan Api, Di Belakang Duri, Zam related to me that Yusof was caught in a dilemma.

Yusof could not easily remove his close friend and confidante for more than 20 years. They were the genesis of Utusan Melayu. Yusof did not remove Samad from Utusan, but instead transferred him to Jakarta as the newspaper’s correspondent.  He was pressured to do so by the Tunku.  Utusan Melayu was “owned” by Pak Samad and his family as much as by Yusof’s. He returned the same year and later became first editor of Berita Harian in Kuala Lumpur.

In the late 1980s, while teaching at a Journalism School in the Klang Valley, I invited Pak Samad as guest lecturer. Later I asked him on why he was transferred to Jakarta in 1957. His answer never came.


Jabatan Kesihatan Kelantan nafi beruk di Gua Musang positif COVID-19

Beliau berkata, demikian ketika diminta mengulas mengenai satu hantaran tular dalam Facebook yang memaparkan gambar seekor beruk memakai gelang merah jambu didakwa positif COVID-19.


Malaysia sasar tingkatkan jumlah stesen pengecas EV – Adham Baba

SHAH ALAM, 11 Feb – Malaysia dijangka mempunyai lebih banyak kemudahan stesen pengecas kenderaan elektrik (EV) berikutan kemampuan syarikat tempatan menyediakan perkhidmatan bagi pembangunan kemudahan tersebut pada harga lebih rendah.

Menteri Sains, Teknologi dan Inovasi Datuk Seri Dr Adham Baba berkata Dasar Automatif Nasional 2020 sebelum ini menetapkan sasaran pembinaan hampir 5,000 stesen pengecas EV namun ia masih dalam peringkat pembangunan.

Menurutnya, antara usaha ke arah itu membabitkan kerjasama antara syarikat tempatan, Mobility Werk Group Sdn Bhd (MW Group) menerusi anak syarikatnya, MW EV Sdn Bhd dengan firma United Kingdom, EZ-Charge yang dilihat dapat meningkatkan teknologi tersebut di negara ini.

“Oleh itu, keupayaan syarikat menghasilkan pembuatan EV di peringkat tempatan sepatutnya dapat membolehkan usaha pembinaan kemudahan itu dengan lebih murah dan mudah.

“Kita juga tidak bimbang untuk melakukan perjalanan jauh (menggunakan kenderaan EV) kerana adanya kemudahan stesen mengecas ini di merata tempat,” katanya kepada pemberita selepas majlis menandatangani memorandum persefahaman (MoU) antara MW EV Sdn Bhd dengan EZ-Charge di sini hari ini.

Sementara itu, Pengerusi Eksekutif MW Group Zulkifli Kasim berkata kerjasama dengan rakan teknikal EZ-Charge itu juga merupakan antara usaha merealisasikan perkembangan EV dalam industri automotif Malaysia.

Menurutnya, EZ-Charge merupakan sebuah syarikat dengan pengalaman lebih 30 tahun dalam inovasi penyelesaian elektronik pintar serta mempunyai kredibiliti dalam pembangunan tenaga boleh diperbaharui dari United Kingdom.

Pada masa sama, Zulkifli berkata MW Group akan terus mengenal pasti lebih banyak kerjasama strategik termasuk dengan rakan di Jepun bagi merealisasikan aspek penyetempatan alat ganti dan komponen EV.

Beliau berkata kerjasama strategik itu memberi tumpuan kepada penyetempatan pembuatan dan pembangunan bakat bagi membentuk ekosistem rantaian bekalan yang kompetitif bagi pasaran Malaysia dan Asia Oceania.

Menurutnya, menerusi pelan jangka panjang tersebut, pihaknya merancang untuk membina sebuah kilang pintar menjelang 2023 bagi pengeluaran alat ganti, komponen dan pengecas EV yang berdaya saing dari segi kos.

Syarikat MV Group dan anak syarikatnya, MW EV Sdn Bhd; MW Advantech Sdn Bhd; MW Assembler Sdn Bhd dan MW Electronics Sdn Bhd adalah berstatus bumiputera dengan pengalaman luas dalam industri automotif.

Pada 29 Nov, 2021, Crusk Assembler Sdn Bhd yang kini dikenali sebagai MW Assembler Sdn Bhd telah memperoleh 100 peratus ekuiti ke atas syarikat UMW Advantech Sdn Bhd yang sebelum ini diuruskan oleh UMW Corporation Sdn Bhd.


COVID-19: 869 kes baharu direkodkan hari ini, empat kematian baharu

MELAKA 17 Okt. – Angka penularan harian COVID-19 hari ini melonjak kepada 869 kes, iaitu yang tertinggi pernah dicatatkan sejak penularan wabak berkenaan di negara ini.

“Sabah kekal mencatatkan bilangan tertinggi, iaitu 451 kes, diikuti Pulai Pinang dengan 189 kes, Selangor (159 kes), Kedah (38 kes), Kuala Lumpur (15 kes), Sarawak dan Perak masing-masing dengan 4 kes.

Manakala, empat kematian direkodkan hari ini dengan jumlah kumulatif 180 kes. Sejumlah 6,886 kes aktif turut direkodkan dengan 91 darinya dirawat di pusat rawatan rapi dengan 30 darinya memerlukan alat bantuan pernafasan.


RM95,000 bantu baik pulih, bina rumah penduduk susah

SERKAM 23 Julai – Sebanyak RM 95,000 diperuntukkan bagi kerja baik pulih dan membina rumah baharu untuk empat penduduk dalam kawasan Dewan Undangan Negeri (DUN) Serkam.

Setiausaha JAPERUN DUN Serkam, Roslan Abdul berkata peruntukkan itu diberi menerusi Program Kemasyarakatan Pusat Giat Mara Negeri di bawah Kementerian Pembangunan Luar Bandar (KPLB).

“Manakala seorang lagi penduduk di Kampung Paya Tanjung diberikan RM56,000 untuk membina sebuah rumah baharu kerana keadaan rumah yang didiami kini terlalu uzur.


PRU15: Khairy terima mana-mana kerusi untuk bertanding

PUTRAJAYA, 31 Okt – Menteri Kesihatan Khairy Jamaluddin masih tidak mengetahui di mana beliau akan bertanding pada Pilihan Raya Umum Ke-15 (PRU15) dan akan menerima mana-mana kerusi yang diputuskan pucuk pimpinan parti untuknya.

“Tak tahulah (kerusi Parlimen mana). Biarlah diumumkan pucuk pimpinan parti. Saya terima mana-mana kawasan yang diberi kepada saya,” katanya dalam sidang media di sini hari ini.

Penyandang kerusi Parlimen Rembau selama tiga penggal itu memberi laluan kepada Timbalan Presiden UMNO Datuk Seri Mohamad Hasan untuk bertanding di kawasan tersebut.

Menurut spekulasi Khairy tiada dalam senarai calon Barisan Nasional (BN) bagi Negeri Sembilan dan beliau dikatakan hampir pasti bertanding di Sungai Buloh, Selangor.

Sementara itu, Khairy berkata calon yang didapati positif COVID-19 perlu menjalani tempoh isolasi seperti yang ditetapkan Kementerian Kesihatan (KKM) dan disaran menggunakan media sosial untuk berkempen.

“Kalau calon nak pergi lawatan rumah ke rumah, nak jumpa pesakit terlantar di rumah, tunjuklah teladan yang baik dengan memakai pelitup muka.

“Kalau kita adakan ceramah di dalam satu dewan dan dewan dah penuh, parti politik dan penganjur digalakkan untuk membuat pengumuman kepada mereka yang hadir supaya digalakkan pakai pelitup muka,” katanya.

Suruhanjaya Pilihan Raya (SPR) menetapkan hari pengundian bagi PRU15 pada 19 Nov, penamaan calon (5 Nov) dan pengundian awal pada 15 Nov.


Agong sifatkan banjir di ibu negara ibarat tragedi 1971

KUALA LUMPUR, 19 Dis – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menyifatkan senario banjir yang melanda ibu negara malam tadi, seolah-olah sama dengan banjir besar yang berlaku pada 1971.

Seri Paduka Baginda bertitah selepas 50 tahun peristiwa tersebut, rakyat Malaysia perlu mengambil teladan untuk bersiap sedia terutamanya pada bulan Disember dan Januari, yang memperlihatkan impak banjir yang seperti berulang.

Seri Paduka bertitah demikian selepas berkenan mencemar duli turun padang membuat lawatan peribadi menziarahi mangsa banjir di Pusat Pemindahan Sementara di Kelab Sultan Sulaiman di Kampung Baru, kira-kira 11:30 pagi tadi.

“Saya masih meninjau keadaan semasa ke semasa dan dalam pada itu, saya ingatkan supaya terus bersabar dan terima (musibah banjir) dengan keredhaan Allah.


Zoo Melaka tutup lima hari

Yang Dipertua Majlis Perbandaran Hang Tuah Jaya (MPHTJ), Datuk Shadan Othman berkata, penutupan itu dilakukan bagi menjalankan kerja-kerja pembersihan dan sanitasi.

“Selain itu, sanitasi dan pembersihan itu juga dilakukan sebagai persediaan menerima pengunjung menjelang cuti penggal persekolahan pada 25 Feb ini,” katanya dalam sidang media di Pejabat Yang Dipertua MPHTJ, hari ini.

Ia dilakukan di semua premis di dalam zoo, termasuk kafe, kaunter tiket, pentas persembahan haiwan, pameran haiwan, tempat permainan kanak-kanak, stesen tram dan lain-lain.

Beliau memaklumkan, bermula esok, hanya 50 peratus daripada kira-kira 300 pekerja di pejabat sahaja dibenar hadir ke pejabat, manakala bakinya akan bekerja dari rumah (BDR).

“Ini dilakukan bagi tujuan mengekang penularan pandemik COVID-19 memandangkan kes harian semakin tinggi, selain terdapat enam staf kami positif COVID-19, baru-baru ini.


Peperiksaan SPM ulangan 2022 dari 12-14 September

KUALA LUMPUR, 5 September – Peperiksaan Sijil Pelajaran Malaysia Ulangan (SPMU) 2022 akan dilaksanakan bermula 12 hingga 14 Sept ini melibatkan 7,720 calon di 209 pusat peperiksaan di seluruh negara.

Lembaga Peperiksaan (LP) menerusi kenyataan hari ini meminta semua calon untuk merujuk jadual waktu peperiksaan bagi mendapatkan maklumat seperti tarikh, masa, kod dan kertas peperiksaan serta arahan yang perlu dipatuhi semasa peperiksaan berlangsung.

“Calon juga hendaklah mematuhi prosedur operasi standard dan peraturan yang ditetapkan oleh LP bagi memastikan kelancaran pengurusan pengendalian peperiksaan,” menurut kenyataan itu.

Sementara itu, seramai 1,317 orang petugas peperiksaan telah dilantik untuk Ujian Bertutur Bahasa Melayu manakala 1,441 orang dilantik untuk Ujian Mendengar Bahasa Melayu dan Ujian Bertulis bagi memastikan kelancaran pengurusan dan pengendalian peperiksaan itu.


Muhyiddin ajak umat Islam luang banyak masa baca, fahami inti pati al-Quran

KUALA LUMPUR 29 April. – Bersempena Nuzul al-Quran 1442 Hijrah hari ini, Tan Sri Muhyiddin Yassin mengajak umat Islam meluangkan lebih banyak masa membaca dan memahami inti pati al-Quran yang antara lain menyarankan amal soleh.

Perdana Menteri dalam hantaran menerusi akaun Facebook rasmi beliau turut mengajak umat Islam bersama-sama menghayati hikmah yang terkandung dalam peristiwa itu dan isi kandungan al-Quran secara keseluruhannya.

“al-Quran adalah mukjizat terbesar yang dikurniakan Allah SWT kepada Rasulullah SAW untuk menjadi ikutan kepada umat Islam. al-Quran merupakan sumber ilmu, hidayah serta panduan untuk kita menjalani kehidupan di dunia.

Dalam pada itu, Muhyiddin turut mengambil kesempatan mendoakan semoga umat Islam di negara ini khasnya dan di seluruh dunia dapat menjalani ibadah puasa dengan sempurna.


OKU: Arkitek perlu hasilkan rekaan berempati – Ras Adiba

KUCHING, 26 Mac – Arkitek perlu menghasilkan rekaan berempati bagi memastikan bangunan mereka boleh diakses oleh semua orang dalam masyarakat termasuk orang kurang upaya (OKU).

Presiden OKU Sentral Senator Datuk Ras Adiba Radzi berkata terdapat tujuh kategori OKU termasuk kurang upaya pendengaran, penglihatan dan fizikal yang perlu diberi pertimbangan sebelum menghasilkan rekaan sebarang tempat atau bangunan awam.

Beliau berkata cara terbaik untuk memahami keperluan golongan kurang upaya ialah dengan pereka meletakkan dirinya di tempat OKU bagi mendapatkan perspektif mereka sebelum menghasilkan rekaan.

“Saya tahu memang bagus untuk menghasilkan rekaan yang ‘wow’ dan moden, tetapi mari kita pastikan bahawa rekaan yang kita hasilkan serta bentangkan kepada pelanggan pada masa depan adalah sesuatu yang boleh dihargai oleh semua orang.

“(Arkitek perlu) Pastikan taman, laluan dan bangunan boleh diakses oleh OKU,” kata Ras Adiba yang juga Pengerusi Pertubuhan Berita Nasional Malaysia (Bernama).

Beliau berkata demikian dalam perbincangan panel pada Forum Seni Bina dan Rekaan Universiti Malaysia Sarawak (UNIMAS) 2022 di sini hari ini.

“Selalunya arkitek yang saya jumpa berkata pemilik tidak mahu atau memerlukan bangunan yang mesra OKU. Apabila orang ramai mula merungut (mengenai ketiadaan kadar kemudahan untuk OKU) sesetengah pemilik terpaksa mengeluarkan belanja dan membina semula bangunan mereka.

“Itulah sebabnya anda perlu memastikan bahawa anda menasihati mereka dengan sewajarnya dan memahamkan mereka bahawa ia adalah perkara yang betul untuk dilakukan,” katanya.

“Cara terbaik untuk memahami mereka ialah dengan cuba menghadiri perhimpunan OKU supaya anda boleh berada bersama-sama kami serta faham mengapa kami memerlukan sesuatu dan mengapa kami memerlukan sokongan anda,” katanya. — BERNAMA


Dua hala tuju pacu kemajuan MUSA

BANDA HILIR 20 Dis. – Persatuan Bola Sepak Melaka United (MUSA) menggariskan dua hala tuju untuk memacu kemajuan badan induk bola sepak negeri itu.

Jelasnya, aspek kewangan menjadi agenda yang dititikberatkan bagi memastikan MUSA dapat memainkan peranan dengan lebih berkesan ke arah memperkasa bola sepak Melaka menjadi lebih baik dan berdaya saing.

Beliau berkata demikian selepas pengumuman kepimpinan baharu badan induk itu bagi penggal 2020-2023 selepas Kongres MUSA ke-65 yang diadakan di Hotel Hatten, hari ini.

Dalam pada itu, Sulaiman berkata, MUSA akan sentiasa memberi sokongan penuh kepada pasukan Melaka United FC (MUFC) yang kini bergerak berasingan selepas diswastakan sebagai syarikat persendirian di bawah Akta Syarikat 2016 Suruhanjaya Syarikat Malaysia (SSM) pada 10 Ogos 2020 yang lalu.

Ujarnya, penswastaan itu telah menyaksikan pemisahan beberapa aspek pentadbiran bola sepak di antara MUSA dan MUFC Sdn. Bhd. seperti pengurusan pasukan-pasukan Melaka United di pelbagai peringkat yang kini diletakkan di bawah MUFC secara berperingkat bermula dengan skuad senior Melaka United yang beraksi dalam Liga Malaysia.

Manakala MUSA pula jelasnya, kini memberi fokus untuk memainkan peranan bagi memperkasa beberapa aspek lain antaranya pembangunan bola sepak akar umbi, pendidikan kejurulatihan dan pembangunan pengadil bola sepak Melaka.


Tangguh umrah: 19,000 jemaah terlibat – Nancy Shukri

KUALA LUMPUR, 3 Mac – Penangguhan sementara perjalanan umrah akibat penularan Omicron Januari lepas melibatkan kira-kira 19,000 bakal jemaah, namun impak mereka yang menanggung kerugian adalah minimum.

Menteri Pelancongan, Seni dan Budaya Datuk Seri Nancy Shukri berkata bilangan bakal jemaah yang terpaksa menanggung kerugian adalah jauh lebih rendah berbanding jumlah jemaah yang terlibat.

“Mereka yang menanggung kerugian ialah kerana tidak boleh mendapatkan bayaran balik (refund) bagi sesetengah pembayaran yang telah dibuat, manakala bagi kebanyakan yang terlibat mereka mempunyai cukup ruang untuk membuat perubahan sewajarnya,” katanya pada sesi soal jawab lisan persidangan Dewan Rakyat di sini hari ini.

Beliau menjawab soalan Datuk Ahmad Nazlan Idris (BN-Jerantut) yang mahu tahu mengenai bentuk kerugian yang ditanggung oleh agensi pelancongan umrah apabila perjalanan umrah ditangguh sementara akibat penularan varian Omicron COVID-19.

Susulan itu kerajaan memutuskan untuk membayar sagu hati RM1,671 kepada setiap jemaah yang terjejas dengan bayaran akan dikreditkan ke dalam akaun simpanan TH penerima.

Nancy berkata bagi pembayaran sagu hati kepada jemaah terlibat, kementerian menerima kira-kira 8,500 permohonan dan bayaran dibuat mengikut kelayakan berdasarkan kriteria yang ditetapkan.

“Antara kriteria yang ditetapkan untuk layak mendapat sagu hati ialah mereka menggunakan syarikat pengendali perjalanan yang berdaftar dengan kementerian, tarikh perjalanan 8 Jan sehingga 7 Feb dan telah mempunyai visa perjalanan,” katanya.

Dalam pada itu, Nancy berkata standard operasi prosedur (SOP) yang digariskan tidak pernah bertujuan untuk membebankan mana-mana pihak, tetapi demi melindungi keselamatan dan kesejahteraan Keluarga Malaysia.

Justeru katanya dakwaan mengenai SOP umrah yang kerap berubah dan menyusahkan umat Islam, beliau berkata perkara itu, tidak tepat sama sekali.- BERNAMA


ESSZone di tujuh daerah Zon Selamat Timur Sabah dilanjutkan

KOTA KINABALU 18 Jun – Perintah berkurung di kawasan perairan tujuh daerah dalam Zon Selamat Timur Sabah (ESSZone) yang berakhir pukul 6.00 petang esok dilanjutkan sehingga 4 Julai, kata Pesuruhjaya Polis Sabah, Datuk Zaini Jas.

Beliau berkata susulan pelanjutan itu, penduduk di kawasan berkenaan diminta berada di dalam rumah dan tidak dibenarkan memasuki kawasan perairan itu antara pukul pukul 6.00 petang sehingga 6.00 pagi sepanjang tempoh berkenaan.

“Orang lain tidak dibenarkan memasuki atau berada di kawasan yang telah diisytiharkan antara pukul 6.00 petang sehingga 6.00 pagi pada tarikh yang dinyatakan,” menurutnya dalam kenyataan di sini, hari ini.

Katanya perintah berkurung itu dilanjutkan bagi memastikan kawasan perairan berkenaan tidak diceroboh oleh pengganas yang mengancam keselamatan penyelidik antarabangsa yang menjalankan penyelidikan dan pelancong di pulau-pulau peranginan.

Zaini berkata berdasarkan maklumat, kumpulan militan Abu Sayyaf dan mereka yang menjalankan kegiatan menculik untuk mendapatkan wang tebusan dari selatan Filipina masih cuba menceroboh bagi melakukan penculikan serta jenayah rentas sempadan.

Beliau berkata perintah itu juga adalah bagi memudahkan penguatkuasaan dan pemantauan terhadap pergerakan bot selain menimbulkan rasa selamat dan yakin kepada pengusaha chalet serta nelayan dengan kehadiran kapal anggota keselamatan di sekitar kawasan mereka.

“Saya juga memberi kuasa kepada semua Ketua Polis Daerah di ESSZone mengeluarkan permit kepada pemohon yang layak bagi aktiviti perikanan atau ada keperluan mendesak untuk melalui kawasan perintah berkurung,” katanya.


Lelaki dipenjara 1,050 tahun, 24 sebat kerana rogol anak tiri 105 kali

KLANG 28 Jan. – Mahkamah Sesyen di sini semalam menjatuhkan hukuman penjara 1,050 tahun dan sebatan maksimum 24 kali ke atas seorang lelaki.

Hakim Datin M Kunasundary menjatuhkan hukuman ke atas lelaki berusia 33 tahun itu selepas dia mengaku bersalah merogol anak perempuan tirinya sebanyak 105 kali dalam tempoh dua tahun.

Mahkamah memerintahkan tertuduh menjalani hukuman penjara 10 tahun dan dua sebatan bagi setiap pertuduhan dan kesemua hukuman penjara itu berjalan secara berasingan bermula dari tarikh dia ditangkap, 20 Jan lalu.

Kunasundary dalam penghakimannya berkata, kesalahan yang dilakukan tertuduh adalah sangat serius dan mengambil kira jumlah pertuduhan yang dikenakan, mahkamah menjatuhkan hukuman penjara 10 tahun dan dua sebatan bagi setiap pertuduhan.

Kesemua 105 pertuduhan ke atas tertuduh dibacakan satu persatu oleh jurubahasa mahkamah pada prosiding hari ini yang berlangsung hampir lima jam bermula dari 2.45 petang hingga 7.30 malam.

“Saya harap kamu insaf dalam penjara. Kamu tidak sepatutnya melakukan sesuatu yang ganas walaupun hukuman yang diberikan adalah hukuman minimum, namun mahkamah merasakan memadai dengan mengambil kira jumlah pertuduhan yang dikenakan terhadap kamu,” katanya.

Mengikut 105 pertuduhan, lelaki yang tidak bekerja itu didakwa merogol anak tirinya di sebuah rumah di Sungai Way, Petaling Jaya, Selangor sejak 5 Januari 2018 hingga 24 Feb 2020 mengikut Seksyen 376B Kanun Keseksaan yang memperuntukkan hukuman penjara minimum 10 tahun dan maksimum 30 tahun serta sebat.

Terdahulu, Timbalan Pendakwa Raya Nurul Qistini Qamarul Abrar memohon hukuman pemenjaraan berat dan sebatan maksimum dikenakan terhadap tertuduh dengan mempertimbangkan faktor kepentingan awam.

“Mangsa di dalam kes ini berumur 12 tahun semasa mula-mula dirogol oleh tertuduh dan telah dirogol selama dua tahun sebanyak 105 kali.

“Tertuduh adalah bapa tiri kepada mangsa sepatutnya bertanggungjawab untuk membela mangsa namun merosakkan harga dirinya. Akibat daripada perbuatan tertuduh akan menyebabkan trauma seumur hidup kepada mangsa sepanjang hayatnya,” katanya yang mengendalikan kes bersama Timbalan Pendakwa Raya Mohamad Afiq Zuber.

Nurul Qistini berkata, kes merogol anak dalam jagaan merupakan kesalahan yang amat keji dan terkutuk serta dipandang serius oleh segenap masyarakat tidak kira agama apa sekalipun.

Perbuatan tertuduh diibaratkan sebagai ‘haruan makan anak’ yang menjadi perhatian serius masyarakat umum yang bertentangan bukan sahaja dari segi undang-undang malahan ditegah oleh agama, katanya yang turut memohon hukuman berjalan secara berasingan bagi setiap pertuduhan.

Berdasarkan fakta kes, ibu mangsa telah bercerai dengan bapa kandungnya pada 2015 dan wanita itu berkahwin dengan tertuduh pada November 2016.

Semasa kejadian, hanya mangsa dan tertuduh berada di dalam rumah dan mangsa tidak pernah menceritakan kejadian itu kepada sesiapa kerana telah diugut dan dipukul oleh tertuduh.


Tiada syarat baharu bertanding pilihan raya

Dalam satu kenyataan hari ini, beliau berkata syarat pencalonan pilihan raya sedia ada yang termaktub dalam Perkara 48 (1) Perlembagaan Persekutuan, adalah mencukupi.

Ia menyatakan sekiranya individu itu didapati bersalah dan dihukum dengan hukuman pemenjaraan selama tempoh tidak kurang satu tahun atau denda tidak kurang daripada RM2,000 dan tidak mendapat pengampunan bebas, akan hilang kelayakan.

“Perkara itu perlu dibaca bersama dengan Perkara 48 (5) berkaitan penamaan, pemilihan atau pelantikan mana-mana orang ke mana-mana satu Majlis Parlimen.

“Sekiranya ditambah lagi, ia akan kembali ke era 90-an yang mana proses pencalonan adalah rumit. Adalah wajar kita berpandu kepada undang-undang sedia ada, yang sememangnya lengkap dan mencukupi untuk proses pencalonan pilihan raya,” katanya.

“Bagi memartabatkan demokrasi, tidak perlu menambah syarat-syarat baharu bagi menghalang mana-mana individu daripada bertanding, sebagai contoh untuk menggubal undang-undang bagi individu yang kesnya masih dibicarakan di mahkamah untuk tidak layak bertanding,” katanya.

Wan Junaidi berkata demikian merujuk kepada kenyataan Ketua Dewan Ulama Pas Pusat Datuk Ahmad Yahaya, yang mencadangkan kerajaan untuk mengetatkan syarat kelayakan calon bertanding bagi mana-mana pilihan raya, termasuk melarang individu sedang dalam perbicaraan mahkamah berkaitan kes salah laku, penyelewengan serta rasuah.

Mengenai individu yang telah dipilih sebagai Ahli Parlimen pula, Wan Junaidi berkata keahlian individu terbabit tidak akan tergugur, melainkan syarat di bawah Perkara 48 (4) Perlembagaan Persekutuan berkaitan ahli Parlimen telah dihukum dan belum mendapat pengampunan.

Katanya Perkara 48 (4) (c) menyatakan apabila proses yang terakhir iaitu proses pengampunan gagal, maka barulah keahlian ahli Parlimen tersebut tergugur dengan sendirinya.


220 usahawan sertai ‘Warna-warni Aidilfitri’

KUALA LUMPUR 20 April. – Seramai 220 usahawan menyertai promosi Warna-Warni Hari Raya Aidilfitri 2021 (WWA 2021) bermula 15 April lalu hingga 2 Mei depan bagi memberi peluang kepada mereka memasarkan produk kraf dalam persiapan menyambut Hari Raya Aidilfitri.

Menteri Pelancongan, Seni dan Budaya Datuk Seri Nancy Shukri berkata daripada jumlah itu, 100 usahawan menyertai promosi tersebut di Kompleks Kraf Kuala Lumpur manakala 120 lagi di lapan lokasi pusat beli-belah terpilih di beberapa negeri.

NANCY berucap melancarkan promosi Warna-Warni Aidilfitri (WWA) 2021 di Kompleks Kraf Kuala Lumpur, Jalan Conlay. Foto Facebook MOTAC.Ini termasuk East Coast Mall di Pahang, KTCC Mall (Terengganu), AEON Mall Kuching (Sarawak), AEON Mall Kinta City (Perak), AEON Mall Nilai @ Seremban 2 (Negeri Sembilan), MYDIN Mall Bertam (Pulau Pinang), Freeport A’Famosa Outlet (Melaka) dan One Utama Shopping Centre (Selangor).

Nancy berkata promosi sebegitu perlu dilakukan secara aktif dan konsisten bagi meningkatkan kesedaran pengguna bahawa produk kraf tidak hanya relevan untuk kegunaan dan golongan tertentu sebaliknya bersifat universal.

“Saya menyeru kepada usahawan kraf untuk terus cekal, bersemangat serta berdaya saing dalam menghasilkan serta memasarkan produk kraf melalui apa jua kaedah dan saluran,” katanya pada sidang media WWA 2021, di sini semalam.

“Terokai dan gunakan kaedah platform digital yang disediakan oleh Kraftangan Malaysia seperti E-Kraf Bazar dan MYCRAFTSHOPPE agar usahawan kraf memperoleh manfaat terutamanya untuk jangka masa panjang,” tambah Nancy.

WWA 2021 anjuran Kraftangan Malaysia membawa tema ‘Kraf Di Hati, Hari Raya Aidilfitri Dinanti’ yang menonjolkan kemeriahan sambutan melalui kreativiti dan idea baharu sesuai dengan persiapan menyambut hari lebaran.

Ia dibuka bermula 10 pagi hingga 6 petang (Isnin – Khamis) dan 10 pagi hingga 10 malam (Jumaat – Ahad) di Kompleks Kraf Kuala Lumpur, Jalan Conlay.

Antara pengisian sepanjang promosi itu ialah jualan produk kraf dan produk perkhidmatan Hari Raya Aidilfitri, pameran, demonstrasi kraf, interaktif kraf, demonstrasi masakan dan kuih tradisional serta pelbagai pertandingan lain, serta bazar Ramadan bagi menyediakan kemudahan ruang berbuka puasa kepada pengunjung.


50 orang awam terperangkap dan terputus bekalan makanan diselamatkan di Kenaboi

SEREMBAN, 22 Dis – Seramai 50 orang awam yang terperangkap dan terputus bekalan makanan serta ubatan susulan banjir yang melanda Taman Negeri Kenaboi, Jelebu, dua hari lepas diselamatkan Batalion Ke-15 Rejimen Askar Melayu Diraja (15 RAMD).

Menurut kenyataan Tentera Darat Malaysia (TDM) dua pegawai dan 23 anggota Lain-Lain Pangkat (LLP) 15 RAMD diatur gerak membantu mangsa banjir di lokasi tersebut.

“Terdahulu, beberapa anggota tentera telah menemukan tiga orang awam yang sedang mencari bekalan makanan pada 11.15 pagi. Susulan itu, satu kumpulan tinjau diatur gerak untuk mencari laluan masuk dan mengenal pasti jumlah orang awam yang memerlukan bantuan,” katanya.

Jelasnya daripada jumlah itu seramai 31 orang bersetuju untuk dibawa keluar dan ditempatkan di Kem Rekreasi Bukit Perjuangan manakala baki 19 orang yang enggan keluar telah dimaklumkan kepada Pusat Kawalan Operasi Bencana (PKOB) Daerah Jelebu untuk tindakan selanjutnya.

Katanya, gerakan mencari dan menyelamat seperti ini sejajar dengan Tonggak Kelima Perintah Ulung Panglima Tentera Darat Ke-28 iaitu Peningkatan Hubungan Tentera Darat Dengan Awam.- BERNAMA


Rangka kerja pelestarian plastik Malaysia 2021-2030 dilancar

Menteri Alam Sekitar dan Air Datuk Tuan Ibrahim Tuan Man berkata rangka kerja yang akan dilaksanakan secara tiga fasa itu merupakan kompas kepada pemegang taruh dalam melestarikan plastik berkonsepkan ekonomi kitaran di sepanjang rantaian nilai.

Rangka kerja itu merupakan satu daripada tindakan Pelan Hala Tuju Malaysia Ke Arah Sifar Plastik Sekali Guna 2018-2030 yang telah diluluskan oleh Jemaah Menteri pada tahun 2018.

“Kami optimis pelaksanaan konsep ekonomi kitaran akan mengurangkan impak pencemaran plastik terhadap alam sekitar,” katanya dalam majlis pelancaran rangka kerja itu di Pusat Konvensyen Kuala Lumpur hari ini.

Tuan Ibrahim berkata peluasan Skim Tanggungjawab Pengeluar (EPR) merupakan elemen penting dalam rangka kerja itu yang akan mengubah ekosistem pengurusan sisa plastik tempatan.

Di bawah skim EPR, pengeluar bukan sahaja bertanggungjawab untuk merawat dan melupuskan sisa plastik yang telah dipasarkan oleh jenama masing-masing, sebaliknya perlu mengambil kira komponen reka bentuk serta penggunaan resin kitar semula.

Bagi merealisasikan rangka kerja itu, beliau berkata penggunaan botol plastik di majlis-majlis rasmi kerajaan telah mula dikurangkan dan digantikan dengan alternatif lain seperti botol kaca.

“Bermula seawal pembentukan kerajaan baharu, Kabinet setuju dengan cadangan ini dan kini ia diperluaskan semasa mesyuarat penting exco dan kerajaan negeri,” katanya.

Katanya buku itu diterbitkan bagi memberi panduan kepada semua pihak berkenaan dasar-dasar utama dan inisiatif dalam pengurusan alam sekitar dan air negara yang telah digerakkan oleh KASA sejak ditubuhkan pada tahun 2020. – BERNAMA


KKM benarkan suami temani isteri di bilik bersalin

KUALA LUMPUR 27 Sept. – Suami yang lengkap menerima dos vaksin COVID-19 akan dibenar menemani isteri yang bakal melahirkan anak dalam bilik bersalin, kata Menteri Kesihatan Khairy Jamaluddin.

“Saya telah minta Ketua Pengarah Kesihatan (Tan Sri Dr Noor Hisham Abdullah) untuk membenarkan bakal bapa yang lengkap divaksinasi dan menjalankan ujian COVID-19 dan negatif, untuk menemani isteri mereka dalam bilik bersalin,” katanya dalam entri terbaru di laman Twitter rasminya, hari ini.

Beliau berkata demikian sebagai menjawab permintaan seorang pengguna media sosial itu yang memohon agar golongan bapa yang lengkap divaksinasi dan keputusan ujian COVID-19 negatif, dibenarkan menemani isteri dalam bilik bersalin.

Sebelum ini hospital kerajaan tidak membenarkan suami untuk menemani isteri dalam bilik bersalin sejak pelaksanaan Perintah Kawalan Pergerakan (PKP) tahun lepas akibat penularan wabak COVID-19.


Harga pelitup muka turun lagi

KUALA LUMPUR 11 Ogos – Kerajaan bersetuju untuk menurunkan harga siling pelitup muka tiga lapis kepada RM1 seunit, kata Menteri Perdagangan Dalam Negeri dan Hal Ehwal Pengguna (KPDNHEP) Datuk Alexander Nanta Linggi.

Beliau berkata KPDNHEP bersedia untuk menurunkan lagi harga siling pelitup muka dari semasa ke semasa bagi mengurangkan beban orang ramai susulan arahan kerajaan mewajibkan pemakaian pelitup muka di tempat awam yang sesak mulai, 1 Ogos lalu.

“Saya ingin memaklumkan harga tiga lapis pelitup muka akan diturunkan lagi kepada RM1 seunit di peringkat runcit. Maknanya 95 sen di peringkat borong. Usaha ini diharapkan membantu mengurangkan beban orang ramai dan ibu bapa menyediakan pelitup muka buat anak.

“Kementerian juga bersedia untuk menurunkan lagi harga siling ke paras yang lebih rendah dari semasa ke semasa. Langkah ini akan dilakukan secara berterusan. RM1 satu unit tidak akan berakhir di situ sahaja kerana kita akan tengok dan kaji lagi bersama pemegang taruh,” katanya semasa sesi soal jawab di Dewan Rakyat hari ini.

Nanta menjawab soalan Chong Chieng Jen (PH-Stampin) mengenai rasional kementerian meningkatkan harga maksimum topeng muka tiga lapis daripada 80 sen seunit ke RM1.50 seunit.

Jelasnya, susulan arahan mewajibkan pemakaian pelitup muka itu, permintaan terhadap pelitup muka di pasaran meningkat dan menyebabkan pengeluaran pelitup muka ditingkatkan sekali gus memberi kesan kepada penurunan harganya.


Bekas Pengerusi Bernama Abdul Rahman Sulaiman meninggal dunia

KUALA LUMPUR, 30 Jan – Bekas Pengerusi Pertubuhan Berita Nasional Malaysia (Bernama) Tan Sri Abdul Rahman Sulaiman meninggal dunia di Hospital Canselor Tuanku Muhriz, Cheras di sini hari ini.

Abdul Rahman yang merupakan anak kelahiran Parit Buntar, Perak, memulakan kerjaya sebagai wartawan di Radio Televisyen Malaysia (RTM) pada tahun 1966, sebelum menyertai Bernama selaku Wartawan Kanan pada 1971.

Antara tahun 1971 hingga 1995, beliau pernah menjadi Ketua Biro Johor, koresponden bagi Thailand dan Indo-China, Ketua Penyunting, Ketua Pengarang Berita, Pengarang Perkhidmatan Berita Dalam Negeri, Editor Eksekutif Perkhidmatan Berita Am serta Ketua Pengarang Bernama.

Beliau memilih bersara awal bagi bertanding Pilihan Raya Umum (PRU) Kesembilan pada April 1995 di kawasan Parlimen Parit Buntar sebagai calon Barisan Nasional (BN) dan memenangi kerusi berkenaan.

Abdul Rahman dilantik sebagai Pengerusi Bernama ke-10 dari 1 Feb 2010 hingga 31 Jan 2014, sebelum dilantik semula ke jawatan tersebut hingga 31 Jan 2016.- BERNAMA


Rentas negeri, ziarah raya punca kluster terbesar daerah Hulu Terengganu

KUALA TERENGGANU 7 Jun – Kluster Kampung Matang iaitu kluster terbesar di daerah Hulu Terengganu yang sehingga kini mencatat 127 kes positif COVID-19 adalah berpunca daripada aktiviti rentas negeri dan ziarah raya pada Aidilfitri baru-baru ini.

Pengarah Jabatan Kesihatan Negeri Terengganu Dr Nor Azimi Yunus berkata, pada mulanya 19 individu daripada dua keluarga dikesan positif COVID-19 namun penularan terus berlaku hingga menjangkiti rakan sekerja dan jemaah masjid.

“Sehingga kini, kluster Kampung Matang telah merebak ke tiga kampung yang lain iaitu Felcra Bukit Kepah, Kampung Tengkawang dan Kampung Pulau Kudat dan ia masih aktif.

“Sebanyak 127 kes positif COVID-19 yang dikesan dari kluster ini telah merebak hingga generasi kelima. Kontak rapat sahaja seramai 725 orang tidak termasuk saringan bersasar yang melibatkan beberapa kampung dan sehingga kini ada 975 sampel sedang menunggu keputusan,” katanya dalam hantaran di Facebooknya hari ini.

Dr Nor Azimi berharap kisah-kisah penularan COVID-19 yang sering dikongsikan di Facebooknya itu dapat dijadikan iktibar oleh masyarakat agar tidak memandang ringan terhadap pematuhan prosedur operasi standard (SOP) yang ditetapkan.

“Jika keadaan begini berterusan dan kluster baharu pula tumbuh bagai cendawan bila masa kita boleh kawal semua kluster itu serentak. Mampukah kita landaikan lekuk epid dalam masa dua minggu ini?.

“Kawalan kendiri sangat penting. Jika kita kekal duduk di rumah, kita tidak akan dijangkiti atau menjangkiti orang lain. Insya-Allah kerana mencegah itu sangat lebih baik daripada merawat,” katanya.


Jenazah Hamid Gurkha selamat dikebumi

KLANG, 14 Jun – Jenazah pelawak veteran Abdul Hamid Ab Rahman atau lebih dikenali Hamid Gurkha selamat dikebumikan di Tanah Perkuburan Masjid Kota Raja, Kampung Jawa di sini malam ini.

Selain keluarga, beberapa teman rapat dan rakan selebriti Allahyarham turut kelihatan di pekarangan masjid dan tanah perkuburan antaranya penyanyi, Datuk Nashrudin Elias atau Nash dan pelawak Sulaiman Yassin (Mat Over).

Allahyarham mula dikenali menerusi filem Panglima Badol pada 1978 selain turut popular menerusi filem Senario The Movie dan Zombi Kampung Pisang. – BERNAMA


Makan Malam Merdeka erat silaturahim penduduk rumah pangsa

PENGKALAN BATU 15 Ogos – Meskipun sekadar program makan malam, namun penganjuran itu dilihat menjadi platform penyatuan antara kaum sekali gus mengeratkan silaturahim antara penduduk setempat.

Program Kejiranan Makan Malam Sempena Hari Kemerdekaan 2022 Rumah Pangsa Pantai Peringgit yang menghimpunkan hampir 200 penduduk nyata memberi impak besar memupuk perpaduan yang utuh dalam kalangan rakyat berbilang bangsa dan agama.

Ahli Dewan Undangan Negeri (Adun) Pengkalan Batu Datuk Kalsom Noordin berkata, program itu dihadiri penduduk daripada pelbagai peringkat usia dan berbilang bangsa yang tinggal di rumah pangsa terbabit bagi bersama-sama menghayati erti kemerdekaan.

Beliau berkata, program anjuran persatuan penduduk itu nyata dapat memupuk semangat perpaduan antara kaum sekali gus menzahirkan semangat patriotik kepada negara yang tercinta.

“Semua kaum tidak kira usia ada bagi menjayakan program, malah kita juga memberi penghormatan kepada orang lama yang sudah menetap di situ sejak sekian lama.

“Apabila semua berkumpul ia buka hanya dapat eratkan silaturahim malah kita bersama-sama dapat menghayati erti kemerdekaan dengan lebih mendalam bukan hanya dengan cara, melaungkan Merdeka sahaja,” katanya.

Kalsom yang juga Exco Hal Ehwal Wanita, Pembangunan Keluarga dan Kebajikan negeri berkata, pengisian program itu juga bertepatan dengan tema Hari Kemerdekaan tahun ini iaitu Keluarga Malaysia Teguh Bersama.

“Meskipun penganjuran ini bukan julung kali diadakan tetapi dimaklumkan tahun ini cukup meriah dan saya berharap ia akan terus diadakan pada masa akan datang,” katanya lagi.